Мурожаатномада белгиланган вазифалар биз тадбиркорларни юксак марралар сари етаклайди | O'zLiDeP\nПрезидентимизнинг Олий Мажлисга Мурожаатномасини “Art Soft Tex” масъулияти чекланган жамиятимизда меҳнат қилаётган ишчи ходимларимиз билан ойнаи жаҳон орқали диққат билан тингладик. Мурожаатномада қайд этилганидек, ўтган йили мамлакат ҳаётининг барча соҳаларида ижобий натижалар қўлга киритилди. Инвестициялар ҳажми ҳам сезиларли даражада ошди. Айниқса, тўғридан-тўғри хорижий инвестициялар 4,2 миллиард долларни ташкил этиб, 2018 йилга нисбатан – 3,1 миллиард долларга ёки 3,7 баробар ўсди. Инвестицияларнинг ялпи ички маҳсулотдаги улуши 37 фоизга етди.\nАйтиш жоиз, давлатимиз раҳбарининг Мурожаатномасини том маънода ҳар бир соҳадаги янгиланиш учун муҳим қадам дейиш мумкин. Чунки унда илгари сурилган вазифалар энг аввало, халқимиз турмуш тарзини, яшаш шароитларини яхшилашга қаратилгани билан муҳим аҳамиятга эга. Биргина тадбиркорлик йўналишида амалга ошириладиган қатор чора-тадбирлар белгиландики, бу биз ишбилармонлар учун кенг имкониятлар эшигини очмоқда.\nМурожаатномада янги солиқ сиёсати доирасида иш ҳақига солиқ юки 1,5 баробар камайтирилгани, натижада расмий секторда ишлаётганлар сони йил давомида 500 минг нафарга кўпайгани, қўшилган қиймат солиғи ставкаси 20 фоиздан 15 фоизга туширилгани, асосийси, бунинг ҳисобидан ўтган йили солиқ тўловчилар ихтиёрида 2 триллион сўм қолгани таъкидланди. Жорий йилда бу рақам 11 триллион сўмни ташкил этиши кутилаётгани айтиб ўтилди. Давлатимиз раҳбарининг биз тадбиркорларга қаратаётган эътиборларини кўриб, жудаям руҳландим, ўз олдимга кўплаб вазифаларни белгилаб олдим. Энди ихтиёримизда қоладиган маблағларни ўз бизнесимизни ривожлантириш учун ишлатамиз, янги-янги иш ўринлари яратамиз. Шуни алоҳида эътироф этиш керакки, Президентимиз томонидан тақдим этилган Мурожаатномада баён қилинган режа ва лойиҳалар, ҳеч шубҳасиз, мамлакатимиз тараққиётини, халқимиз фаровонлигини янги, янада юксак босқичга кўтаришга хизмат қилади.\nМурожаатномада белгиланган вазифалар биз тадбиркорларни юксак марралар сари етаклайди.\nХалқ депутатлари Наманган шаҳар\n“Art Soft Tex” МЧЖ раҳбари\n“Депутатлар ва тадбиркорлар мулоқоти” форумида вобкентлик тадбиркорларнинг муаммолари ўрганилди


Ҳақиқий халқ ёзувчиси « Ўзбекистон Халқ Ҳаракати\n10 July 2017 - 6:00\n(Мирзакалон Исмоилий ҳақида сўз)\nМирзакалон Исмоилий — расмий унвони бўлмаса ҳам — ҳақиқий халқ ёзувчиси эди.\nЁзувчининг обруси унинг унвон ва нишонларида эмас, унинг ёзган китобларидадир. Бу қадимий, исбот талаб қилмайдиган мезон. Биз “Фарғона тонг отгунча” романининг бир неча нашрларини кўрганмиз. Турли соҳада ишлайдиган, феъл-атвори ҳар хил одамлар қўлида кўрганмиз. Варақланавериб, титилиб кетган муқоваларда кўрганмиз. Халқ муҳаббатининг белгиси шу бўлса керак.\nАфсуски, Мирзакалон Исмоилий ижоди адабий доираларда етарли даражада баҳосини олмади. Бунинг объектив ва субъектив сабаблари бор.\nШахсга сиғиниш даврида ҳар бир соф виждонли ёзувчи, бировни сотмаган, ўзини сотмаган ҳар бир ёзувчи ёки космополит деб саналган ёки “халқ душманлари” қаторига қўшиб қўйилган. Мирзакалон Исмоилийни космополитизмда айблашди.\nБу ҳақда домланинг ўзлари айтиб берган эдилар. Урушдан қайтиб келган ёш ёзувчи немисларнинг ҳаёти ҳақида ҳикоя қилаётиб, хатога йўл қўяди. Немисларни жуда одобли халқ экан, трамвайга чиқаётиб ҳам “бите, бите” — “марҳамат, сиз чиқинг”, деб йўл бериб туришади, дейди. Ва шунинг учун жазо олди. Жазо муддати тугаганидан кейин ҳам тепадагилар ёзувчини узоқ вақт хуш кўрмайдилар. Мирзакалон Исмоилий шахсан ўртоқ Рашидовга ёқмай қолиш шарафига муяссар бўлади.\nТўғрисўз, принсипиал одамнинг бировга ёқиши, этимол, қийиндир. Лекин Мирзакалон Исмоилийнинг адабий жараёндан сунъий четлаштирилганига сабаб фақат унинг шахси эмас.\nҲамма гап шундаки, ёзувчининг ижодий принсипи шу давр талаби — қасидабозликни қабул қилолмасди. Эҳтимол, у замонавий мавзуларда кўп ёзиши мумкин эди. Аммо ҳар қандай виждонли ёзувчи замонавий мавзуни замонасозлик деб тушунмайди ва ҳозирги даврни тасвирлар экан, бор гапни очиқ ёзишга мажбур бўлади. Аммо бу ёзгани босилиб чиқармикан?\nШу хаёл ҳаммамизни ўйлантириб қўяди. Эҳтимол, шунинг учун бизнинг ёзувчиларимиз 50-йилларда “босиш мумкин бўлмаган” асарлар ёзишга ҳафсала қилмагандир. Эҳтимол, шунинг учун ҳам Мирзакалон Исмоилийга ўхшаган ёзувчилар кўпроқ ўтмишимизга — аллегорияга ва болалар ҳаётига оид мавзуга мурожаат қилгандир. Бу ҳам ҳақиқатни айтишнинг бир йўли.\nШу йўлда ҳурматли ёзувчимиз самарали хизмат қилди. “Фарғона тонг отгунча” романи шу ижоднинг энг юксак жойида ҳамон жилваланиб турибди.\nМуҳаммад Солиҳнинг 2013 йилда Истанбулда чоп этилган “Иқрор” китобидан. (124-125-саҳифалар.)


Купер услуби ўзбек футболига бегона » Ўзбекистон янгиликлари – Zamin.uz\n25 январь 2019, 09:18\nЎзбекистон терма жамоаси учун жуда эрта якунланган Осиё Кубоги ва Эктор Купернинг ишини таҳлил қилиб кўрамиз.\nКелинг, аввало бир нарсани эсга оламиз. Купер қўл остида ўртоқлик учрашувлари ўтказганимизда ва ундаги мазмунсиз футболдан кейин мураббийни кўп ҳам танқид қилмагандик. Чунки ўртоқлик учрашувлари мураббий учун хизмат қилиши кераклигини энг кўп таъкидлаган ўзим бўламан. Купернинг ишига ҳақиқий баҳони Осиё Кубогидан кейин беришимизни айтгандик. Кутилмаганда Осиё Кубоги вакилларимиз учун жуда эрта тугади. Ўзбекистон терма жамоаси Купер қўл остида минимум чўққимиз саналган чорак финалга қадар ҳам чиқишни уддалай олмади.\nАввалроқ сайтимиз ходими, ҳамкасбим Хайрулла ака Холиқов Осиё Кубогидаги иштирокдан қониқиш хосил қилганини ва Куперда ишонишда давом этиш лозимлигини таъкидлади. Кечирасиз-у, мен бу фикрга умуман қўшилмайман. Нега?\nКелинг, дастлаб Купер услуби ҳақида тўхталамиз. Эктор Купер ўз услубига монанд равишда бизга ҳимоявий ўйин тактикасини сингдиришга уринди ва услубидан воз кечмади. Купер Ўзбекистон терма жамоасининг мавжуд потенциалидан фойдаланишдан кўра, ўз услубидан келиб чиққан ҳолда ўйнашни афзал кўрди. Бунда Куперни айблаш ҳам нотўғридек. Чунки мураббий фалсафаси шундай кўринишда ва ҳозирги замонавий футболга қараб ўз тушунча ва қарашларини ўзгартирадиган ёшдан ўтган. Яъни, Купер футболда мураббий сифатида ниманидир исботлайдиган жўшқин ёшдан ўтган. Кўп йиллар мобайнида тўплаган тажрибасига таянган ҳолда бир хил йўналишда ишлайдиган мураббий.\nКупернинг услуби бизнинг футболга бегона. Бизнинг футболчилар тўпсиз футбол ўйнашни хуш кўришмайди. Рақиб таклиф этадиган футболга кўниб ўйнаш, ўз кучидан фойдаланиш ўрнига бировнинг хатосини кутиб ўтириш мавжуд потенциалимизни юзага чиқаришни секинлаштирмоқда. Эътибор беринг, киритган голларимизнинг аксарияти айнан рақиб хатосидан сўнг юзага келган тезкор ҳужумлар орқали урилди. Позицион ҳужум ташкил этиш ва аввалдан ўйланган комбинацион футболни унутдик ҳисоби. Айнан шу Купернинг услуби. Ундан бу услубни ўзгартиришни талаб қилиш абсурд. Мураббий қатор йиллар давомида воз кечмаган услубидан энди чекинмайди. Куперда ҳеч қачон иккинчи режа бўлмаган.\nХайрулла Холиқов тактик футбол кўрдик, ниҳоят бизда тактика пайдо бўлди, деб ёзганлар. Гап қайси тактика ҳақида кетмоқда? Австралиядан 120 дақиқа давомида ўтказилмаган гол Купернинг бизга татбиқ этаётган тактикаси хосили сифатида қаралмоқдами? Шундай бўш ва кучсиз Австралиядан гол ўтказмаганимизни қаҳрамонликка йўйишми бу? Агарда шундай бўлса, бу футболимизни ерга уриш билан баробар. Чунки ҳозирги Австралияга қарши футбол ўйнаса бўлади. Тўғри, ҳозирги жамоамиз буни қанчалик уддалайди ёки йўқ, мушкул савол. Аммо ўзбек футболининг устун жиҳатларидан фойдаланган ҳолда футбол ўйнасак, ҳозирги "кенгурулар"ни ютишимизга ишонаман. Аммо асло Купер услубидаги футбол орқали эмас.\nУзоққа кетмайман, яқинда вақтинча Кападзе бошқарган терма жамоамиз жаҳонда ўз номига эга бўлган Сенегал, Марокаш ва Уругвай билан қандай футбол ўйнади? Учта учрашув, уч хил таркиб ва барчасида сифатли ўйин. Муҳими, ўшанда номдор ва кучли ижрочиларга бой жамоаларга қарши бемалол футбол ўйнагандик. Чуқур ҳимояга асосланган қўрқоқ ўйин эмас, ҳимоя чизиғимиз ҳам марказга юқори жойлашган ҳолда тўп билан қандай ўйнай олишимизни исботлаганди. Айнан Кападзе Купер келишидан аввал ўзбек футболининг мавжуд потенциалини бизга кўз-кўз қилиб қўйгани учун ҳам раҳмат!\nТактик ўйин деганда аввало жамоа ўзидан кучли рақибга қарши наф чиқара оладиган ўйинни тушунаман. Яъни, жамоа кучли рақибга қарши тактик ўйин орқали ёндошиб, унинг кучли жиҳатларини зарарсизлантира олиши тактик футбол ҳисобланади. Бу иш натижа келтирсагина тактик тўғри ёндошув бўлганини таъкидласак арзийди. Купер татбиқ этаётган услуб бизга на натижа ва ўйин келтирди. Купер яқинда матбуот анжуманида бутун мусобақани алоҳида ўйинларга ажратиб чиқиш нотўғрилигини айтди. Қўшиламан! Шу боисдан ҳам Австралияга қарши 120 дақиқа гол ўтказмаганимизни қаҳрамонликка йўйишдан кўра, бутун Осиё Кубогида нимага эришганимизни таҳлил қилиш яхшироқ.\nНимага эришдик? Ҳеч нарсага! Нимчорак финал бизнинг минимумиздан ҳам паст кўрсаткич! Купер одатда бундай мусобақаларда финалга қадар боради, биз эса чорак финал бекатини яхши кўрамиз. Лекин аргентиналик мутахассис Осиё футболида ўзининг ҳам, бизнинг ҳам минимум манзилимизга боришга қурби етмади. Нимчорак финалда Австралияга дуч келганимиз орқали буни оқлаш абсурд. Биринчидан, биз учинчи тур олдидан нечанчи ўринни олсак эҳтимолий рақиблармизни билган ҳолда майдонга тушдик. Купер эса ўзи танлаган йўлдан юрди. Иккинчидан, хорижлик мураббий бизга аслида шундай оғир вазндаги жамоаларни ютиш учун олиб келинган. Ҳозирча уларнинг барчаси билан ўйнадик ва ҳаммасида якунда рақибларимиз ғолиб бўлишмоқда. Ҳеч қайси жиҳатдан терма жамоамизга Купер эффекти сезилмаяпти. Умуман кўринмаяпти. Барча жойда натижага жавобгар шахс мураббий. Айниқса у хорижлик мутахассис бўлса. Ҳар ҳолда Купер чакана маошга ишламайди.\nУммонга қарши ўйиндан кейин муҳими натижа дедик. Тўғри. Австралия билан ўйиндан кейин ҳам натижани унутиб қўймайлик! Мен ёзган жиҳатлар, услуб ва бошқа нарсалар ҳақида бемалол баҳслашса бўлади. Аммо бир фактни унутмаслик керак: натижа! Осиё Кубогида қўлимиздан келгани омад ва индивидуал маҳорат эвазига Уммон мағлуб этилгани ва даража ўз сўзини айтган баҳсда Туркманистон тор-мор келтирилгани. Қолган баҳсларда, айниқса айнан мураббий, Купер имзосига эҳтиёж сезилган учрашувларда нимага эришдик?\nКупердан нега натижа талаб қиляпман? Кимдир учун 6 ой муддат кам. Ким учундир кўп. Купер келганидан сўнг жами тўртта йиғин ташкил қилинди. Айниқса биринчи йиғин исталган мураббий учун етарли бўладиган муддат, 2 ҳафтадан кўпроқ кечди. Купер Осиё Кубогида жамоани етарлича тайёрлаши учун унга имконият берилди. Мураббий эса мусобақа давомида терма жамоанинг асосий таркибини аниқлашда қийналди. Уммонга қарши туширилган таркибдан тўрттаси кейин захирага олинди. Бу мураббий Осиё Кубогига қадар ҳали бошланғич таркиб ҳақидаги тасаввурга ҳам тўлиқ эга бўлмаганини англатади. Мусобақа олдидан эса ўртоқлик учрашуви ташкил этилмаганини Купер истаги билан қилингани айтилди. Демак мураббий бу борада баҳона қилишга ҳаққи йўқ. Мусобақа олдидан эса чемпионлик вазифасини бажариш учун кетаётганини таъкидлашдан чарчамади.\nОсиё Кубогига Купер терма жамоамизнинг қитъа чемпионатида ўйнайдиган энг қария таркибини йиғди. Кўпчилик тахмин қилган ва Купер қўл остида янада чархланишини кутган Осиё чемпионларидан атиги тўрттаси БААга опкетилди. Ёшлар ўртасидаги Осиё чемпионатида энг яхши футболчи дея тан олинган Ҳамробеков ва ҳимоя қурғони вакили Достон Турсунов мусобақани захира ўриндиғидаги мухлис сифатида кузатди. Купер олиб келган таркиб ҳамда у танлаган йўл фақат ва фақат натижага қаратилганди. Яъни, Купер ҳозир ЖЧ-2022 саралашини ўйлади деб топилувчилар бўлса, улар қаттиқ адашишади. Чунки кўп жиҳатдан БААга келган таркибдаги Нестеров, Шораҳмедов, Исмоилов, Аҳмедов, Бикмаев каби футболчилар ЖЧ саралашида терма жамоа аъзолари сафидан чиқишлари катта эҳтимол. Купер ёшларга ишонч ҳам билдирмади ва уларга таянмаслигини амалда кўрсатди. Яқин келажакда терма жамоамиз ўзаги бўлиши кутилаётган Акром Комилов, Рустам Ашурматов, Бобир Абдихолиқов каби пишган ниҳоллар бутунлай эътибордан четда қолди. Купер тажрибали бўлган Виталий Денисов хизматидан фойдаланишни очиқчасига инкор қилди.\nКупер Осиё Кубогига олиб кетмаган таркибдан ҳам яхшигина бир жамоа тузса бўлади аслида.\nЭктор Купер Осиё Кубогига Ўзбекистон терма жамоасини муносиб тайёрлай олмаганини кўриш мумкин. Мусобақада айнан Купер бизнинг энг кучсиз тарафимизга айланди. Жамоамиз жисмоний жиҳатдан ҳам етарли тайёргарлик кўра олмагани Австралияга қарши учрашувнинг иккинчи бўлимида яққол кўринди. Куперда жамоани Осиё Кубогиги тайёрлаш учун 6 ой вақт бўлди. Шу ўтган вақт давомида ўзини ҳақиқий жамоасини туза олмаган мураббий ЖЧ саралаш пайтида буни уддалашига ишониш қийин. Айниқса бизга бегона бўлган услубдан фойдаланган ҳолда. Буёғига терма жамоамиз 2 ҳафталаб йиғинлар орқали ЖЧ саралашига тайёргарлик кўра олмайди. Фақатгина ФИФА кунлари жамоа тўлиқ таркибда йиғилади ва 2-3 кун ичида ўйинга тайёр бўлиши талаб этилади. Камига Купер ЖЧ саралаш босқичида ҳам янгитдан жамоа тузишга киришиши керак. Жаноб мураббий буни қанчалик уддалай олишини эса кўрдик.\nЭктор Купер билан дастлабки ташкил этилган матбуот анжуманида мураббийга бир савол билан юзлангандим: "Жаноб мураббий, сиз қўл остингиздаги футболчилардан келиб чиқиб тактика белгилайсизми ёки услубингизга қараб футболчиларни танлайсизми?". Ўшанда Купер аниқ бир жавобни бермаганди. Энди келдим, бу ҳақда гапиришга эрта дегандек. Нега буни сўраганман? Чунки мен учун мураббий икки хил тоифага бўлинади: Мавжуд футболчиларнинг имкониятларидан келиб чиққан ҳолда тактика танлайдиган. Ёки ўз услубига содиқ қолган ҳолда қўл остидаги футболчиларни ўша фалсафа асосида ўйнатадиган мураббий. Менга кўпроқ биринчи тоифадаги мураббийлар ёқади. Яъни, тактик кучли ва билимдон. Тактик мураббий деганда ҳимояда ётиб олишни эплайдиган мураббийни эмас, вазиятдан келиб чиққан ҳолда ўйинга тактика белгилаш ва бундан наф чиқарадиган мутахассисни тушунаман. Ўшандагина мураббийни тактик билимдон дейиш мумкин. Бизга айнан қўл остида йиғиладиган футболчиларнинг имкониятидан келиб чиқиб тактика танлайдиган ва услубни исталган пайт ўзгартира оладиган мураббий керак! Кучли ошпаз мавжуд масаллиғдан ҳам ширин таом тайёрлай олишни билгандек гап бу.\nЎФА раҳбарияти мураббийлар кенгаши тузиб чиқиб, мутахассислар фикри билан қизиқиши лозим. Етакчи мутахассислар терма жамоамиз ўйинини ва Купер танлаётган услубни обдон таҳлил қилиб, холисона хулоса беришлари ва шундан сўнг Купернинг фаолияти қайта кўриб чиқилиши лозим. Мен Куперни истеъфога чиқариш керак демайман. Буни ўз ишининг усталарига қолдириш керак деган фикрни илгари сураман. Ҳар ҳолда Осиё Кубогидаги натижамиз мутлақо қониқарсиз! Ўйинимиз эса ҳаминқадар. Бунга шунчаки кўз юмиш кейин қимматга тушиши мумкин.\nАввал ҳам айтганимдек, Купер услуби ўзбек футболига бегона.\nЯнгиликлар » Спорт » Купер услуби ўзбек футболига бегона


Расман! "Сурхон"га янги бош мураббий тайинланди. У Ҳайдаров эмас\n6 январь, 2021, 20:40\nМураббийлар штабида ўзгаришлар бўлди.\n"Сурхон" жамоаси мураббийлар штаби тасдиқланди. Бу ҳақда клуб матбуот хизмати хабар тарқатмоқда.\nУнга кўра, Рифат Акрамхўжаев бош мураббий, Баҳромжон Ҳайдаров эса катта мураббий этиб тайинланди. Рифат Акрамхўжаевга ёшлар билан ишлаш бўйича катта тажрибага эга ва "Пахтакор"даги фаолияти орқали мухлисларга яхши таниш бўлган Рустам Арипов ёрдам беради.\nШунингдек, Акрамхўжаевга мураббийлар штабида Рахматулло Бердимуродов, Икромжон Ибрагимов, Шухрат Рахмонкулов ва дарвозабонлар мураббийи Шавкат Абдухўжаев яқиндан ёрдам беради. Баҳромжон Ҳайдаров эса клубда катта мураббий сифатида фаолият юритади.\nРежага кўра, "Сурхон" 7 январь кунидан бошлаб Тошкентда янги мавсумга тайёргарликни бошлайди.


Ҳар қандай давр ва ҳар қандай жамиятда ҳам олиму уламолар, мутафаккиру донишмандларнинг ўрни беқиёс бўлган. Элу юрт ўзининг шундай азиз ва етук фарзандлари билан ҳақли равишда фахрланган, кўнгли тоғдай кўтарилиб, ғуруру ифтихорга тўлган.\nАллоҳнинг назари тушган юртимиз – Ўзбекистон заминидан азал-азалдан ўзларининг илмий-маънавий, маърифий-фалсафий мерослари билан жумлаи жаҳонга танилган кўплаб буюк алломалар ва мутафаккирлар етишиб чиқиб, самарали фаолият кўрсатганлар. Улар ақл-заковати, тафаккур дунёси ва юксак илмий салоҳиятининг маҳсули бўлган бебаҳо асарларию буюк кашфиётлари минг йиллар оша нафақат бизнинг диёримиз, балки жаҳон аҳлининг қудратли маънавий мулки сифатида ҳам ардоқланади.\nТаассуфлар бўлсинки, собиқ тузум давридаги буюк алломаларимизга нисбатан бўлган адолатсизликлар ва ноҳақликлар туфайли улар ўз мақомларига яраша қадр-қиммат кўрмай, асарлари ҳам муносиб баҳосини топмаган эди. Бинобарин, халқимиз, кенг жамоатчилик у зотларнинг оламшумул аҳамиятга молик бой ва қимматли меросидан бебаҳра бўлиб келдилар.\nМустақиллигимизнинг дастлабки йилларидан эътиборан, Биринчи Президентимиз Ислом Каримовнинг халқчил ва доно сиёсати туфайли, айтиш мумкинки, бу буюк зотлар ўз юрти, ўз халқи бағрига қайтиб, илм-фан ривожидаги юксак мақомларига яраша муносиб ҳурмат-эътиборни топиб келди. Уларнинг ибратли ҳаёт йўллари ва бой илмий-маънавий меросларини ҳар томонлама чуқур ўрганиб, кенг ҳалқ оммасига етказиш давлатимиз сиёсатининг устувор йўналишларидан бирига айланди. Истиқлол йилларида бу муҳим ва долзарб масалалар бўйича эътиборга молик кўплаб салмоқли ишлар амалга оширилди ва оширилмоқда.\n2014 йил 15-16 май кунлари қадимий ва ҳамиша навқирон Самарқанд шаҳрида Биринчи Президент Ислом Каримов ташаббуси ва бевосита иштирокида бўлиб ўтган “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзуидаги нуфузли халқаро конференция бу йўналишда амалга оширилган том маънодаги улуғвор ишлардан бири бўлди десак, ҳеч бир муболаға бўлмайди. Дунёнинг элликка яқин мамлакатларидан таниқли олимлар, мутахассислар, экспертлар ва илмий марказларнинг раҳбарлари қатнашган ушбу анжуманда, алоҳида таъкидланганидек, олдимизда турган энг эзгу мақсадларимиз – мамлакатимизнинг буюк келажаги ҳам, эртанги кунимиз, эркин ва фаровон ҳаётимиз ҳам, Ўзбекистоннинг XXI асрда жаҳон ҳамжамиятидан қандай ўрин эгаллаши ҳам – буларнинг барча-барчаси, авваламбор, янги авлод, униб-ўсиб келаётган фарзандларимиз қандай инсонлар бўлиб вояга етишига боғлиқ. Бунда эса, табиийки, буюк аждодларимиз фаолияти, ҳаёти, ўлмас мероси юксак марраларни кўзлаган ёшларимиз учун ибрат мактабидир. Буюк аждодларимизнинг беқиёс аҳамиятга молик меросини изчил ўрганиш ва уни янада келажакда ривож топтириш масаласига тўхталиб, Биринчи Президентимиз: “Мен ёшларимизга мурожаат қилар эканман, уларга доимо: “Биз буюк аждодларимиз билан фахрланишимиз, ғурурланишимиз керак”, деб айтган эди. Айни вақтда “Фақат ғурурланишнинг ўзи етарли эмас, келинглар, ўзимиз ҳам, худди улар каби, мана шу бебаҳо меросга ўз ҳиссамизни қўшайлик!”, деган ғоятда пурмаъно сўзлари барча илм аҳллари учун айниқса, ёшларимиз учун асосий дастуруламал бўлмоғи давр талабидир.\nБу йилнинг 28-30 август кунлари Самарқанд шаҳрида “Жаҳон тамаддуни тарихида Марказий Осиё ренессанси” мавзусида халқаро конференция бўлиб ўтди. Анжуман Марказий Осиё олим ва мутафаккирларининг абадий тарихий меросини чуқур ўрганиш ва англаш, мамлакат ва жаҳон жамоатчилигини ўзбек мутафаккирларининг аниқ, табиий фанлар ва ислом илмлари ривожига қўшган ҳиссаси билан таништириш, илмий марказлар ва дунёнинг етакчи олимларини уларнинг ишлари ва кашфиётларини ҳар томонлама ўрганишга жалб этиш, ушбу беқиёс интеллектуал бойликни кўз қорачиғидек асраш ва оммалаштириш мақсадида ўтказилди.\nМазкур конференция 2014 йил Самарқанд шаҳрида бўлиб ўтган илмий конференциянинг мантиқий давоми экани қайд этиш лозим. Конференцияда IХ-ХII асрларда Марказий Осиё Уйғониш даврининг таркибий қисмларидан бўлган ислом илмлари бўйича бой мерос ҳам муҳокама қилинди.\nКонференция ишида Муҳаммад ал-Хоразмий, Аҳмад ал-Фарғоний, Абу Райҳон Беруний, Ибн Сино, Маҳмуд аз-Замахшарий, Мирзо Улуғбек, Алишер Навоий ва бошқаларнинг, шунингдек, Имом ал-Бухорий, Бурхониддин Марғиноний, Имом Исо ат-Термизий, Абу Мансур Мотуридий каби диний уламоларнинг илмий мероси таҳлилига алоҳида эътибор қаратилди.\nМутафаккир олимларнинг илмий фаолияти таҳлилига бағишланган мамлакатимиз ва хориждаги етакчи тадқиқотчиларнинг маърузаларида Марказий Осиёда IХ-ХII ва XIV-XV асрларда рўй берган илмий маданий уйғонишнинг турли жиҳатлари кенг ёритилди.\n— Бугун Ўзбекистонда Президент Шавкат Мирзиёев раҳбарлигида олиб борилаётган ишлар юксак эътирофга лойиқ, — дейди Испаниядаги Сан-Пабло Мадрид университети профессори Рикардо Руиз де ла Серна. — Негаки, мен ушбу анжуманга тайёргарлик кўриш жараёнида биргина шу йилнинг ўзида давлатингиз раҳбари томонидан “Қадимий ёзма манбаларни сақлаш, тадқиқ ва тарғиб қилиш тизимини янада такомиллаштириш чора-тадбирлари тўғрисида”, “Ўзбекистон Республикаси Вазирлар Маҳкамаси ҳузурида Ўзбекистондаги Ислом маданияти марказини ташкил этиш чора-тадбирлари тўғрисида”, “Ўзбекистон Республикаси Вазирлар Маҳкамаси ҳузурида Имом Бухорий халқаро илмий-тадқиқот марказини ташкил этиш чора-тадбирлари тўғрисида”, “Абу Исо Термизий халқаро илмий-тадқиқот марказини ташкил этиш чора-тадбирлари тўғрисида”ги қарорлар қабул қилингани билан танишиб, ҳайратландим. Бундай эҳтиром улуғ олимлар ва уларнинг илмий асарларини ўрганишга катта туртки бериши, шубҳасиз. Ушбу анжуманда “Марказий Осиё мусулмон Ренессанси мероси ва динлараро мулоқот: Абу Мансур ал-Мотуридий асарларида эътиқод ва ақл” мавзуида маъруза қилиш менга ғоят юксак фахр бахш этди”.\nҲақиқатан ҳам, жаҳон миқёсида буюк аждодларимизнинг сўнмас даҳосига ҳурмат-эҳтиром, уларнинг бой илмий меросини ўрганишга қизиқиш ҳамиша юқори бўлган.\nЖаҳон илм-фан тараққиёти ривожига беқиёс ҳисса қўшган қутлуғ она диёримиздан илм-фаннинг барча соҳалари, жумладан, исломий илмларда ҳам жаҳонга донг таратган буюк алломалар етишиб чиққан. Ватанимиз тарихининг ўчмас саҳифалари ана шундай буюк ва мўътабар зотларнинг ҳаётлари билан чамбарчас боғлиқдир. Шу боис ватанимизнинг “Ўзбекистон – буюк алломалар юрти” дея аталиши айни ҳақиқатдир.\nШарқу Ғарбни ўзаро боғлаган, буюк цивилизациялар туташган юртимиз ҳудудида илм-фан, маданият азалдан ривожланган. Айниқса, ўрта асрларда она заминимиздан минглаб олиму шоирлар, буюк мутафаккирлар етишиб чиққан. Уларнинг математика, физика, кимё, астрономия, этнография, тиббиёт, тарих, адабиёт, ахлоқ, фалсафа каби кўплаб соҳаларга оид асарлари, Самарқанд, Бухоро, Хива, Тошкент, Шаҳрисабз, Термиз ва бошқа шаҳарлардаги қадимий обидалар бутун башариятнинг маънавий мулки ҳисобланади.\nБиринчи Президентимиз Ислом Каримов 1998 йил 6 ноябрда ЮНЕСКОнинг халқаро Абу Али ибн Сино олтин медали билан тақдирланди. Бу олий мукофот халқимизнинг умумбашарий цивилизация тараққиётига қўшган ҳиссаси ва хизматининг тан олиниши, давлатимиз томонидан тарихий, маданий, маънавий меросни асраб-авайлаш, соғлом ва баркамол авлодни вояга етказиш борасида амалга оширилган ишларнинг муносиб баҳоси бўлди.\n“1996 йили Парижда ЮНЕСКОнинг ўша пайтдаги Бош директори Федерико Майор жаноблари билан бўлган бир суҳбат ёдимга тушади, – деб ёзган эди Биринчи Президентимиз “Юксак маънавият – енгилмас куч” асарида. Ўшанда жаноб Майор Улуғбекнинг илмий меросини юксак баҳолаб, унинг юлдузлар ҳаракатига оид ҳисоб-китоблари бугунги кунда компьютер ёрдамида текшириб кўрилганда атиги бир неча дақиқага фарқ қилиши аниқланди, деган гапни айтиб қолди. Шунда марҳум Ислом Каримов унга қараб, йўқ жаноб Федерико Майор, Улуғбек хато қилган бўлиши мумкин эмас, балки компьютерлар хато қилган бўлиши мумкин, деган эди.\nИстиқлол йилларида Мирзо Улуғбекнинг ҳаёти ва фаолиятини ўрганиш борасида улкан ишлар амалга оширилди. Биринчи Президентимиз ташаббуси билан 1994 йил мамлакатимизда Улуғбек йили, деб эълон қилинди. Ўша йили Мирзо Улуғбек таваллудининг 600 йиллиги халқаро миқёсда кенг нишонланди. Париж шаҳридаги ЮНЕСКО қароргоҳида буюк алломанинг илмий мероси ва унинг аҳамиятига бағишланган халқаро анжуман ўтказилди.\nБутун дунёда буюк аждодларимизнинг сўнмас даҳосига ҳурмат-эҳтиром, уларнинг бой илмий меросини ўрганишга қизиқиш ҳамиша юқори бўлган. Бунинг тасдиғини турли мамлакатларда уларнинг ҳаёти ва фаолияти ҳақида илмий ва бадиий асарлар яратилгани, улуғ аждодларимиз хотирасига ёдгорликлар барпо этилганида ҳам кўриш мумкин. Бельгия ва Латвияда Ибн Синога, Латвияда Мирзо Улуғбекка, Япония, Россия, Хитой ва Озарбайжонда Алишер Навоийга, Мисрда Аҳмад Фарғонийга ўрнатилган ҳайкаллар халқимиз тарихига чуқур ҳурмат ифодасидир.\nЮртимиз муҳаддислари. Ислом дини Арабистон ярим ороли ҳудудидан ташқарида ёйилиши баробарида ҳадис илми ҳам ривожлана борди: Макка, Мадина, Миср, Ироқ, Хуросон, Мовароуннаҳр ўлкаларида ҳадисшуносликнинг алоҳида марказлари вужудга кела бошлади. Айниқса, Марказий Осиё ҳудудида биринчилардан бўлиб ҳадис марказлари шаклланиб улардан кўплаб муҳаддислар етишиб чиқди. Машҳур тўққизта ҳадис тўпламидан еттитасининг жамловчиси ушбу ўлка муҳаддисларидир. Имом Бухорий, Имом Термизий, Имом Насаий, Имом Доримий ва Имом Абу Довуддек муҳтарам зотлар ислом оламида донғи кетган муҳаддис пешволар сифатида эътироф этиладилар.\nЮртимиз ақида (калом) мактаби уламолари. Маълумки, Аҳли сунна вал жамоа мазҳаби ақидасини икки йирик йўналиш: мотуридийлик ва ашъарийлик ташкил этади. Имом Абу Мансур Мотуридий ҳазратлари (ваф. 944-45й.) томонидан асос солинган мотуридия таълимоти ҳанафийлик йўналишидаги мусулмонларнинг ақидавий қарашларини ўзида мужассамлаштирган. Ўрта асрлардаги ғоят хатарли ва таҳликали бир вазиятда ўз ҳаётини хавф остига қўйса-да, авлодларга ибрат бўларлик маънавий жасорат намунасини кўрсатган бу мўътабар зотнинг ислом оламида “Мусулмонларнинг эътиқодини тузатувчи” деган юксак шарафга сазовор бўлгани унинг улкан ақл-заковати ва матонатидан далолат беради.\nМуфассирларимиз. Диёримизда бошқа илмлар қаторида тафсир илми ҳам ривож топди. Унинг вужудга келишида муҳаддислар мактаби асос бўлиб хизмат қилди. Хусусан, муҳаддисларнинг пешвоси бўлган Имом Бухорийнинг “Тафсири Кабир” номли асари алоҳида китоб шаклида ёзилган илк тафсир деб эътибор қилинади. Бошқа муҳаддислар ҳам ўзларининг ҳадис тўпламларида Қуръони карим тафсири учун алоҳида бўлимлар ажратиб, оятларнинг тафсири борасида келган саҳиҳ ривоятларни нақл қилганлар.\nҲижрий иккинчи асрда тафсир илми алоҳида илм сифатида шаклланди. Ана шу даврдан бошлаб юртимиздан дунёга донг таратган муфассирлар ҳам етишиб чиқа бошлади. Чунончи, Имом Абу Мансур Мотуридийнинг “Таъвилот аҳл ас-сунна” номли тафсири Қуръони каримнинг ақидавий тафсири сифатида тан олинган бўлса, Имом Абу Лайс Самарқандийнинг “Баҳрул-улум” асари оят, ҳадис ҳамда саҳоба ва тобеинлардан нақл қилинган асарлар асосида тафсир қилишда муҳим манба ҳисобланади. Имом Жоруллоҳ Маҳмуд аз-Замаҳшарийнинг “Кашшоф” номли тафсири эса Қуръони каримнинг араб тили қоидаси ва балоғати жиҳатидан қилинган энг эътиборли тафсир сифатида бугунги кунимизда ҳам аҳамиятлидир. Бу ҳақда баъзи уламолар: “Агар Кашшоф бўлмаганида, Қуръоннинг маънолари кашф бўлмас эди”, — деганлар.\nФақиҳларимиз. Диёримизда ҳанафийлик мазҳаби асосий фиқҳий мазҳаб сифатида тарқалган. Бунда имом Абу Ҳанифа раҳматуллоҳи алайҳнинг шогирдлари Муҳаммад ибн Ҳасанда таълим олган Абу Ҳафс Кабир Бухорийнинг хизматлари беқиёсдир. Бу зот Бухоро шаҳрини йирик ҳанафий мактаби марказларидан бирига айлантирди. Унинг ўғли Абу Ҳафс Сағир Бухорий ҳам етук фақиҳ бўлиб, қатор фиқҳ намоёндаларни етишиб чиқишида ўз ҳиссасини қўшган.\nҲанафий фиқҳ китобларида “ал‑Фақиҳ” дейилганда, одатда, Абу Лайс Самарқандий тушунилади. Ислом оламида “ал-Фақиҳ” унвони фақат Абу Мансур Мотуридий ва Абу Лайс Самарқандийга нисбатан қўлланилганлиги жиҳатидан у зотнинг фиқҳ йўналишида нақадар шуҳрат топганининг далолатидир.\nИмом Бурҳониддин Марғинонийнинг “ал-Ҳидоя” асари ҳанафий фиқҳида асосий манбалардан биридир. Мусулмон бўлмаган диёрларда ҳам ҳуқуқшунослик соҳасида ҳозирги кунгача ундан кенг фойдаланиб келади. Шунингдек, Убайдуллоҳ ибн Масъуднинг “ал-Ҳидоя”нинг сайланма қисқартмаси сифатида ёзилган “ан‑Ниқоя” асари ҳам диний ўқув даргоғларида асосий фиқҳий қўлланмалардандир. Имом Косонийнинг “Бадоиъус‑саноиъ” асари эса бугунги кунгача толиби илм учун қимматли асар ҳисобланади. Бу китоб ҳақида ўз вақтида ибн Обидийн: “Унинг ўхшашини кўрмадим”, — деб алоҳида таъкидлаган.\nТасаввуф илми алломалари. Юртимизда тасаввуф илми ҳам юксак даражада ривож топиб, кўплаб уламолар тарбия топган. Улар ўз интилишлари орқали инсонларни Қуръон ва Сунна асосида ички олам — ботиний аҳволларини ривожлантириш, сайқаллаш каби комилликка етакловчи кучли руҳий-ахлоқий тушунчаларни ёйишга интилганлар. Натижада мазкур йўналишга хос бўлган илм тури шаклланиб, қатор тасаввуфий таълимотлар вужудга кела бошлади. Хусусан, Баҳоуддин Нақшбанд ва Аҳмад Яссавий ҳазратлари томонидан асос солинган тариқатлар ҳозиргача мусулмон оламининг катта қисмида амал қилиб келинмоқда. Шу билан бирга, мазкур йўналишда кўзга кўринган зотлардан Ҳаким Термизий, Абдулхолиқ Ғиждувоний, Хожа Миркулол, Хожа Ориф Ревгарий, Фаридуддин Аттор, Муҳаммад Порсо, Хўжа Аҳрор Валий, Абдурроҳман Жомий, Алишер Навоий, Махдуми Аъзам, Хушхонхон Хатак, Яъқуб Чархий, Аҳмадшоҳ Дурроний, Маҳмудқули Фироғий ва каби зотларнинг исм-шарифларини келтириб ўтишимиз мумкин.\nЭнг эзгу мақсадларимиз – мамлакатимизнинг буюк келажаги ҳам, эртанги кунимиз, эркин ва фаровон ҳаётимиз ҳам, Ўзбекистоннинг XXI асрда жаҳон ҳамжамиятидан қандай ўрин эгаллаши ҳам — буларнинг барча-барчаси, авваламбор, янги авлод, униб-ўсиб келаётган фарзандларимиз қандай инсонлар бўлиб вояга етишига боғлиқдир. Бунда эса аждодларимиз ўгити йўлчи юлдуз сифатида кўзлаган мақсадларимизга эришишда машъала ва маёқ вазифасини ўтамоқда.\nТИУ Ахборот хизмати\nБойлик илинжидаги “хуштор”лар…\nNext story Мактабгача таълим тизимини тубдан такомиллаштириш чора-тадбирлари тўғрисида\nPrevious story Ўзбек палови Гиннеснинг Рекордлар китобида!


ДИЛТОРТАР УЧРАШУВЛАР (46 сон) — Teletype\nДИЛТОРТАР УЧРАШУВЛАР (46 сон)\nby O'zbekiston adabiyoti va san'ati gazetasi\nЎлкамиз оёқлаб бораётган кузнинг латиф либосига бурканган. Тўйимли ҳаво қуёшнинг илиқ тафтига қўшилиб, вужудингизга ёғдай сингади. Ўрим-йиғим якунланган далалар беланчакда ухлаётган боладай ором оғушида. Пахтакорларнинг заҳматли меҳнати ҳисобига етиштирилган ҳосилни нес-нобуд қилмай териб олиш ишлари ниҳоясига етмоқда. Теримчилар меҳнатига ҳақ тўлашнинг бу йилги миқдорлари кўпчилик оилаларга қўшимча даромад келтираётир. Ҳашарчилар сув танқислигига қарамай далаларда мўл ҳосил яратган пахта усталарини қўллаб-қувватлаб туришибди.\nБундай пайтда адабиёт ва санъат аҳлининг дала меҳнаткашлари ёнида бўлиши, уларни маънавий жиҳатдан қўллаб-қувватлаши мамлакатимизда яхши анъанага айланган. “Жаҳон адабиёти” журнали таҳририяти аъзолари ҳам шу кунларда Қорақалпоғистон ва Хоразм вилоятида сафарда бўлишди. Дала меҳнаткашлари, фахрийлар, таниқли ижодкорлар, Ўзбекистон Ёшлар иттифоқи фаоллари, математика бўйича Муҳаммад ал-Хоразмий номида Урганч шаҳрида ўтказилган биринчи халқаро олимпиада иштирокчилари билан бўлган суҳбатлар ижодкорлар қалбига чўғ ташлаб қўйган бўлиши шубҳасиз.\nОчиқ осмон остида жойлашган тарихий музей-шаҳар — Хивага саёҳат, яқин ўтмишимизнинг тилсиз гувоҳи бўлмиш, мозий нафаси сезилиб турган ноёб обидалар тарихи ҳақидаги ҳикоялар сафарчиларда катта таассурот қолдирди. Хоразм, Хива тарихи билан боғлиқ кўплаб асарлар “Жаҳон адабиёти” саҳифаларида эълон қилинган, шу ерда нашрга тайёрланган. Аммо ёзилган асарлар қўлёзмаларини ўқиш бошқа, яқин ўтмишнинг не-не сир-синоатларига гувоҳ бўлган, салобатини бугун ҳам йўқотмаган, улуғ алломаларнинг табаррук излари тушган ноёб ёдгорликларни кўз билан кўриш, таъсирланиш бошқа. Давлатимиз раҳбарининг қарорига биноан, мамлакатимизда сайёҳликни янада ривожлантириш бўйича муҳим чора-тадбирлар белгиланган. Жумладан, жорий йилнинг 15 июлидан бошлаб дунёнинг 50 дан ортиқ мамлакатлари фуқароларига Ўзбекистонга келиш учун электрон виза бериш йўлга қўйилди. “Дунёнинг йигирмадан ортиқ мамлакатларида бўлганман, аммо Ўзбекистонга келиш, мўъжизавий Хивани кўриш мен учун умримнинг энг ёрқин лаҳзаларига айланди”, дейди марселлик сайёҳ биз билан суҳбатда.\nҚўшни Қорақалпоғистоннинг Тўрткўл туманидаги “Умрбек-Маъсурбек” фермер хўжалиги пахта далаларида ўтказилган учрашув меҳмонларнинг ҳам, мезбонларнинг ҳам кўнглини кўтарди. Қадим анъанага кўра тушлик чоғи куй-қўшиқ, шеърхонлик авжига чиқди. Илғор теримчиларга таҳририятнинг совғалари, Ўзбекистон Ёзувчилар уюшмаси “Ижод” фонди ҳомийлигида нашр этилган китоблар ҳадя қилинди. Тўрткўл тумани ҳокимлиги билан бу ерда қурилажак ёшлар марказида “Жаҳон адабиёти” журналининг кутубхонасини ташкил этишга келишиб олинди, ёшлар етакчиси Умиджон Аллабергеновга журналнинг икки йиллик тахлами, янги китоблар топширилди.\n— Давлатимиз раҳбари ёшлардаги ташаббускорликни ҳар жиҳатдан қўллаб-қувватлашни, улар учун зарур шарт-шароитларни яратиб беришни олдимизга ғоят масъулиятли вазифа қилиб қўймоқдалар, — дейди туман ҳокими Неъматулла Худойберганов. — Бу ерда илмга чанқоқ, тадбиркор, ижодкор ёшлар кўп. Уларни бирлаштириш, бирор фойдали иш билан банд бўлмаган, ҳаётда ҳали ўз ўрни ва йўлини топмаган йигит-қизларни ижтимоий фаолликка чорлаш, меҳнатсеварликка ўргатиш олдимизда турган муҳим вазифалардан бири. Бунда ижодий, маънавий-маърифий тарғибот ишларини янада кучайтириш, адабиёт ва санъат аҳли билан доимий равишда ҳамкорлик қилиш, жаҳон адабиётининг дурдона асарларини ўзбек тилида ўқиб бориш муҳим аҳамият касб этади.\nУч кунлик сафар давомида журналхонлар “Жаҳон адабиёти”да эълон қилинаётган бадиий асарлар таржимасини янада такомиллаштириш, янги-янги мавзуларга қўл уриш, ўқувчиларнинг бадиий-эстетик дидини оширишга, ўтмиш тарих воқелигини янада теран ва аниқ англашга хизмат қиладиган асарларга алоҳида эътибор бериш тўғрисида таклифлар ҳам билдирдилар. Бу фикр-мулоҳазалар мамнуният билан қабул қилинди.


Жалолиддин Ҳамроқулов – Nasihat.uz\nЯнги оила барпо қилишга илк қадам совчиликдан бошланади. Совчи – оила барпо қилишдек савобли ва масъулиятли ишни амалга оширувчидир. Шу боисдан совчилик мобайнида икки тараф нималарга эътибор қилиши кераклиги борасида динимиз кўрсатмаларига назар соламиз. Совчилик – ёш йигитни ёки қизни никоҳлаш учун бир хонадонга бориш демакдир. Совчилик фақат йигит…\nЖалолиддин Ҳамроқулов Батафсил\nБахтли оила қуриш сабабларидан бири…\n(маслаҳат ила иш кўриш) Бирор бир миллат ёки халқ бизнинг халқимиздек оила номини пок сақлаб, унга доғ туширмаслик, тинчлигини барқарор сақлашга жон куйдирмаса керак. Халқимизда оила шаъни шу қадар мўътабар ва улуғ даражага кўтарилган-ки, бу руҳият халқимизнинг оғиздан-оғизга кўчиб келадиган ибораларига ҳам кўчиб ўтган. “Оила – муқаддас даргоҳ”, “Ватан оиладан…\nБахтли оила Жалолиддин Ҳамроқулов Батафсил\nОила қуриш бир умрлик узоқ сафар бўлиб, агар ҳар икки тараф яхши ният ила холис бўлиб, бир-бирларининг ҳақларига риоя қилсалар, мазкур сафар бахт-саодат масканига айланиши тайин. Чунки Аллоҳ таоло Ўз каломи шарифида оилани инсонлар учун хотиржамлик ва меҳр-муҳаббат топадиган маскан қилганини баён қилган: وَمِنْ آَيَاتِهِ أَنْ خَلَقَ لَكُمْ مِنْ أَنْفُسِكُمْ…\nБахтли Жалолиддин Ҳамроқулов оила Батафсил\nЭнг бой инсон\nИймон эътиқодли кишининг шукроналик, сабр-бардош ва қаноат туйғуси ўз-ўзидан унинг хулқ-атворда, шахс сифатларида ва оилавий муносабатларида қанчалик акс этиши, исбот талаб қилинмайдиган ҳақиқатдир. Алишер Навоий ҳазратлари асарларида келтирилган қаноат, шукр сўзларининг мазмун-моҳиятига аҳамият берсак, нақадар гўзал ҳолатда васф қилинганига гувоҳ бўлишимиз мумкин. Мисол учун, “Маҳбубул–қулуб” асарида “Қаноат шундай бир чашмаки, унинг суви…\nmuslim.uz Жалолиддин Ҳамроқулов Батафсил\nРамазон ойида эҳсон қилишнинг фазилати\nАллоҳ йўлида эҳсон ва садақа қилиш эзгу амал ва қадри баланд савоб ишдир.\nЖалолиддин Ҳамроқулов рамазон Батафсил\nҚуръон аҳлига эҳтиром\nҲаётда шундай инсонлар борки уларни улуғлаш бевосита Аллоҳ таолони улуғлаш ҳисобланади. Адолатли султон ва ёши кекса инсонларни ҳурмат қилиш кераклиги ва бу Аллоҳ таолони улуғлаш ҳисобланиши ҳадиси шарифларда баён қилинган. Ана ўшандай инсонлардан бири бу ҳофизи каломуллоҳлар ҳисоланади.\nЖалолиддин Ҳамроқулов Новза Нозил Қуръон Батафсил\n“(Эй, Муҳаммад!) Айтинг: Аллоҳ деб ёдланг ёки Раҳмон деб ёдланг. Қандай ёдласангиз ҳам (жоиздир). Зеро, Унинг исмлари гўзалдир”. (Эй, Муҳаммад!) сиз намозингизни жуда жаҳрий (баланд овозда, ошкора) ҳам қилиб юборманг (токи мушриклар эшитиб, Қурьонни ҳақорат қилмасинлар) ва ўта махфий ҳам қилиб юборманг (токи саҳобаларингиз тинглаб, фойдалансинлар).\nгўзал исмлар Жалолиддин Ҳамроқулов Батафсил\nMOTURIDIYA VA ASH’ARIYA MAZHABLARI - 7,296 марта ўқилган


Тўқима ҳадис ва асоссиз ривоятлар келтиришнинг хатари - Баҳоуддин Нақшбанд ёдгорлик мажмуаси маркази\n06 ноябр 2020 й.\n641 марта ўқилди.\nاَلْحَمْدُ لِلَّهِ الَّذِي حَقَّقَ الْحَقَّ بِالْحَقَّ وَأَذْهَبَ الْبَاطِلَ بِالْحَقِّ وَالصَّلاَةُ وَالسَّلاَمُ عَلَى رَسُولِهِ مُحَمَّدٍ\nوَعَلَى آلِهِ وَصَحْبِهِ أَجْمَعِيْنَ، أَمَّا بَعْدُ\nМуҳтарам жамоат! Динимиздаги ҳар бир ҳукм ва ҳар бир сўзнинг суянадиган асоси бор. Бу асос – Қуръони карим, саҳиҳ ҳадислар ва шу иккисидан пайдо бўлган далиллардир. Шу сабабли минг йиллардан бери шариатимиз ўзининг таъсирчанлиги, яшовчанлигини йўқотмай келмоқда ва динимизга ўнглаб бўлмайдиган даражада хурофотлар аралашиб кетишидан сақланмоқда. Мабодо, динимизга инсонлар томонидан баъзи бир асоссиз маълумотлар киритилса ҳам, юқоридаги ишончли манбалар ёрдамида тўқилган гап-сўзлар тезда фош бўлади. Аллоҳ таоло Қуръони каримда асоссиз маълумотларга таяниш номаъқуллиги ҳақида шундай дейди:\nяъни: “Уларга (мушрикларга): «Аллоҳ нозил этган нарсага (оятларга) эргашингиз!» – дейилса, улар: «Йўқ, биз ота-боболаримизни не узра топган бўлсак, ўшанга эргашамиз», – дейдилар. Ота-боболари борди-ю, ҳеч нарсага ақллари етмайдиган ва тўғри йўлдан юрмайдиган бўлган эсалар-чи?!” (Бақара сураси 170-оят).\nҲадиси шарифда эса киши эшитган ҳар бир гапини гапиравериши гуноҳкор бўлишига етарли экани айтилган. Айниқса, айтилаётган гап динга алоқадор бўлса, масъулияти янада ошади. Пайғамбаримиз саллаллоҳу алайҳи васаллам шундай дейдилар:\n(رَوَاهُ الامَامُ مُسْلِمٌ عن أبي هريرة رضي الله عنه)\nяъни: “Кишига гуноҳ бўлиши учун эшитган нарсасини гапиришининг ўзи кифоядир”, – дедилар” (Имом Муслим ривоятлари).\nДин мавзусида бирор гапни айтиш Аллоҳ ва Расули тарафидан гапириш ҳисобланади. Бу ишда ўта эҳтиёткор бўлиш керак.\nПайғамбаримиз алайҳиссаломдан кейин бу борада саҳобалар ажойиб ўрнаклар кўрсатишди. Хусусан, Қуръони каримни китоб ҳолига келтиришда, ҳазрати Умар ва Зайд ибн Собит разияллоҳу анҳумо масжид эшигида туришди, Қуръон оятларини бирор нарсага ёзиб қўйган киши ўзи билан яна бир гувоҳни олиб келар, тўртовлари ҳа, бу Қуръондан, деб иттифоқ қилмагунларича у оят Қуръонга ёзилмас эди.\nҲадиси шарифларни ривоят қилишда ҳам саҳобалар ниҳоятда эҳтиёткор эдилар. Бирорта ортиқча сўз қўшилишидан ҳам улар хавотир олишарди. Ҳадис айтишнинг масъулиятини кўрсатиш учун бир икки марта ҳазрати Умар ҳадис айтган саҳобалардан гувоҳ талаб қилдилар.\nҲадис айтишдаги омонатдорлик кейинги даврларда ҳам давом этди. Имом Бухорий, Имом Муслим, Имом Абу Довуд, Имом Термизий раҳматуллоҳи алайҳим ва бошқа муҳаддислар саҳиҳ ҳадис китобларига ўзларига етиб келган ҳадисларни текшириб, Пайғамбаримизгача ишончли ровийлар занжири етиб борган бўлса, уни ёзиб қўйганлар. Ишончсиз, тўқима ҳадисларни қабул қилмаганлар, китобларига киритмаганлар.\nАсоссиз диний маълумотларни тўқиб ёки аслини суриштирмай гапириш Аллоҳ ва Унинг Расулига ёлғон тўқиш бўлади. Бу ҳақида эса Аллоҳ таоло Қуръони каримда шундай деган:\nوَمَنْ أَظْلَمُ مِمَّنِ افْتَرَى عَلَى اللّهِ كَذِبًا أُوْلَئِكَ يُعْرَضُونَ عَلَى رَبِّهِمْ وَيَقُولُ الأَشْهَادُ\nهَؤُلاء الَّذِينَ كَذَبُواْ عَلَى رَبِّهِمْ أَلاَ لَعْنَةُ اللّهِ عَلَى الظَّالِمِينَ\nяъни: “Аллоҳга нисбатан ёлғон тўқиган кимсадан кўра золимроқ ким бор? Ана ўшалар Роббларига рўбарў қилинурлар ва гувоҳлар айтурлар: «Манавилар Роббларига нисбатан ёлғон гапирганлардир. Огоҳ бўлингким, Аллоҳнинг лаънати золимларгадир” (Ҳуд сураси 18-оят).\nАслини олганда, ёлғон катта гуноҳ. Энди ўша ёлғон улуғ Зотнинг – Аллоҳ таолонинг шаънига айтилса, яна ҳам катта гуноҳ бўлади.\nПайғамбаримиз саллаллоҳу алайҳи васалламга нисбатан ёлғон тўқиш, у киши айтмаган гапни айтди, қилмаган ишни қилди, дейиш ҳам улкан гуноҳ. Бу ҳақида У Зот алайҳиссалом шундай деганлар:\n(رَوَاهُ الإِمَامُ البُخَارِيُّ عَنْ سَعِيدِ بْنِ زَيْدٍ رَضِيَ اللَّه عَنْهُ)\nяъни: “Менинг номимдан айтилган ёлғон бошқа бир киши номидан уйдирилган ёлғон каби эмасдир. Кимки менинг номимдан қасддан ёлғон тўқиса, жаҳаннамдаги жойини тайёрлайверсин!” (Имом Бухорий ривоятлари).\nУламолар ёлғон ҳадислар тўқилишига: исломга зарар етказиш, ўз мазҳабига ён босиш, ҳокимларга тилёғламалик қилиш, мол-дунёга эришиш, шуҳрат қозониш ва ҳоказо бир қанча омиллар сабаб бўлганини айтишган. Ҳозиргача бир қанча олимлар тўқима ҳадисларни фош қиладиган китоблар ёздилар ва мусулмонларни бундай фитналардан огоҳ этдилар.\nКейинги пайтларда оммалашган нотўғри ҳаракатлардан бири динга даъват қилиш, одамларни савобли амалларга қизиқтириш ва охиратдан қўрқитиш маъносида турли тўқима ҳадис, ёлғон хабар, расм, аудио ва видеохабарлар тарқатишдир. Бу нарса, айниқса, чек-чегараси бўлмаган ижтимоий тармоқларда кўпроқ кузатилади. Масалан, кейинги йилларда жуда кенг тарқалган ёлғон хабарларга: Маккалик Шайх Аҳмаднинг мусулмонларни дўзахга кираётганини туш кўриши; Рамазоннинг қачон бошланишини биринчи хабар берган кишининг жаннатга кириши; Рамазоннинг охирги жумасида жума ва аср намозлари ўртасида 4 ракат намоз ўқилса, 400 йиллик қазо намози ўрнига ўтиши; Рамазон ойи жума куни бошланса, 15-кунида даҳшатли қичқириқ келиши; Қуёшдан “эртага жавоб берасизлар”, деган овоз келиши; саҳрода Пайғамбар гули 400 йилда бир гуллаши ва у вақтда салавот айтиш кераклиги ва ҳоказо ёлғон-тўқима хабарларни мисол келтириш мумкин. Янаям хатарли жойи бу ёлғон хабарларнинг охирида хатни 10-20 кишига тарқатиш шартлиги, ким тарқатса, иши юришиб кетиши, ким тарқатмаса, фалокатга учраши билан таҳдид қилинган, одамларнинг эътиқодига нотўғри тушунчалар киритишга ҳаракат қилинган. Ваҳоланки, бизга етадиган яхшилик ва ёмонлик, фойда ва зарар Аллоҳ таолонинг хоҳиш иродаси билан бўлади, У Зот хоҳламаса, бандага қилчалик зарар етмайди!\nҲурматли жамоат! Мавжуд уйдирма ҳадисларга назар ташласак, уларнинг бир қисми Ислом динига зид, мантиқсиз, кулгили ифодалар, бир қисми эса, исломий тамойилларга мос, фойдали сўзлар эканига гувоҳ бўламиз. Лекин маъноси қандай бўлишидан қатъи назар, бундай уйдирма сўзларга ҳадис дея амал қилиш, Пайғамбаримиз саллаллоҳу алайҳи ва салламга боғлаш жоиз эмас, гуноҳ ишдир. Уйдирма ҳадисларга мисоллар: “Шубҳасиз, гул пайғамбарнинг теридан яратилган” (Саховий, 159). “Гўзал юзга боқиш ибодатдир” (Али ал-Қорий, “Асрорул-марфуа” китоби, 355).\nДиний мазмунга эга бўлган маълумотларни нашр этиш ва тарқатишда, албатта, мутахассис мусулмон уламоларининг хулосасини олиш жуда ҳам зарур. Чунки ҳозирги кунда интернетда сон-саноқсиз сайт ва телеграм каналлар фаолият кўрсатади, номига қаралса, диний мазмунда, жарангдор. Лекин ичидаги маъумотларга қаралса, росту ёлғон, ишончлию ишончсиз гаплар аралашиб кетган. Уни билимдон мутахассисдан бошқалар ажратиб олиши жуда қийин. Бу каналларнинг фойдасидан зарари кўпроқ. Чунки бир челак сувни бир томчи нажосат нопок қилади. Ижтимоий тармоқларда Ўзбекистон мусулмонлари идорасига қарашли Муслим.уз ва 50 дан ортиқ ҳамкор сайтлар, фейсбук, телеграм, ютуб каналлари фаолият кўрсатмоқда. Ватандошларимиз ижтимоий тармоқларда мана шулардан бемалол фойдаланишлари мумкин. Бундай қилишлари динларини саломат сақлаш учун зарур чорадир.\nМуҳтарам жамоат! Суҳбатимиз давомида сўнги пайтларда кўп такрорланиб қолган ақидага оид бир нозик масала борасида давом эттирамиз. У ҳам бўлса, ҳозирги баъзи тоифаалар томонидан тез-тез қўзғалётган “Аллоҳ таоло осмонда дейиш, яъни Уни бирор маконда жойлашган деб эътиқод қилиш”, ҳақида. Аслида, ушбу масала бир неча ўн йиллардан бери қўзғатилмас, омма халқ орасида тарқатилмас эди. Лекин, минг афсуслар бўлсинки, айрим тоифалар тарафидан, мўмин-мусулмонларнинг ўртасига низо, хусумат келтириб чиқариш учун турли нотўғри маълумотлар тарқатилмоқда. Ҳар биримиз бу каби хассос ва нозик эътиқодий масалаларни аввалги уламоларимизнинг илмий манҳажи асосида пухта тушуниб олсак, мақсадга мувофиқ бўлади.\nМаконга жойлашиш яратилган нарсаларнинг сифати ҳисобланади. Яъни, ҳар бир яралмиш борки, катта ёки кичик ўрин эгаллайди. Аллоҳ таоло эса бундан пок ва олийдир.\nУшбу тоифалар томонидан ўз даъволарига келтирадиган энг асосий далиллардан бири “Жория ҳадиси” номи билан машҳур бўлган ҳадиси шариф бўлиб, ушбу ҳадиси шарифни илмий омонатдорлик ила ўрганиб чиқсак, уларнинг даъволари пуч экани маълум бўлади.\nМуовия ибн ал-Ҳакам ас-Суламий разияллоҳу анҳудан ривоят қилинади: “У Расулуллоҳ саллаллоҳу алайҳи васалламдан ўз жорияси (чўриси) ҳақида сўраб: Эй Аллоҳнинг Расули уни озод қилайми?, деди. Расулуллоҳ алайҳиссалом: “Уни (ҳузуримга) олиб кел”, дедилар. Жория олиб келинди. У зот унга қарата: “Аллоҳ қаерда?” дедилар. У: Осмонда деди. У зот: “Мен кимман?” дедилар. У: “Сиз Аллоҳнинг расулисиз”, деди. У зот: “Уни озод қил, у мўминадир”, дедилар”.\nБиринчидан: Ушбу ҳадис матни ровийлар томонидан турли фарқлар билан ривоят қилинган. Буни биринчилардан бўлиб, Имом Баззор ва Имом Байҳақий каби буюк муҳаддислар айтиб, ундан огоҳлантирганлар. Чунки матнида турли ўзгаришлар билан ривоят қилинган бундай ҳадисни “музтариб” ҳадис дейилиб, уни бирор масалада ҳужжат қилиб келтириб бўлмайди. Чунки бошқа ривоятлар ўша чўрининг кимлиги, ҳожасининг исми ва бошқа жиҳатларида катта фарқлар билан нақл қилинган.\nИккинчидан: Айнан салафийлар далил қиладиган лафз ҳам тўртта саҳиҳ манбада тўрт хил зикр қилинган. Имом Аҳмаднинг ривоятида юқоридаги Пайғамбаримиз алайҳиссаломнинг “Аллоҳ қаерда?”, деган саволлари ўрнида ўша чўрига қарата:\n«أَتَشْهَدِيْنَ أَنْ لَا إِلـٰهَ إلَّا اللهُ؟»\nяъни: “Аллоҳдан ўзга илоҳ йўқ эканига гувоҳлик берасанми?”, деганлари зикр қилинган (Аллома Нуруддин ал-Ҳайсамий “Мажмауз завоид”да саҳиҳ эканини таъкидлаган).\nИмом Насоийнинг ривоятида эса, Расулуллоҳ саллаллоҳу алайҳи васаллам унга:\n«مَنْ رَبُّكِ؟» قَالَت: اللهُ. قَالَ: «مَنْ أَنَا؟» قَالَتْ: أَنْتَ رَسُولُ اللهِ\nяъни: “Роббинг ким?”, деганлари, у: “Аллоҳ” деб жавоб бергани, ривоят қилинган.\nИмом Молик Муваттода Убайдуллоҳ ибн Абдуллоҳ р.а.дан саҳиҳ санад билан келтирилган бошқа ривоятда ҳам: Расулуллоҳ саллаллоҳу алайҳи васаллам у чўрига:\n«أَتَشْهَدِينَ أنْ لَا إلـٰهَ إلَّا الله؟»\nяъни: “Аллоҳдан ўзга илоҳ йўқ эканига гувоҳлик берасанми?”, деганлар.\nАҳли сунна уламолари ушбу ривоятлардан энг мўътабари “Аллоҳдан ўзга илоҳ йўқ эканига гувоҳлик берасанми?”, деган ривоятдир. Чунки кишининг мўмин эканини аниқлаш Аллоҳнинг қаердалигини сўраш билан эмас, балки У Зотнинг яккаю ягоналигига имон келтирганини сўраш билан аниқланиши маълум ва машҳур. Агар “Аллоҳ осмонда” деган сўз имонга далил бўлса, бугунги кунда Худо осмонда деб эътиқод қиладиган ғайридинларни ҳам мусулмонлар дейилиши лозим бўлиб қолади.\nУчинчидан: “Аллоҳ қаерда?” деган саволнинг маъноси, Аллоҳ таолонинг улуғворлиги, олийлиги ва қадрининг буюклиги тўғрисида эътиқодинг қандай?, деб тушуниш ҳам мумкин. Чунки араб тилида (ҳатто ўзимизнинг она тилимизда ҳам) баъзан “қаерда?” деган савол “мавқе, мартаба, қадр-қиммат” тўғрисидаги савол учун ҳам ишлатилади. Масалан: “Тупроқ қайдаю, юлдуз қайда?!” дейилади. Яъни, бу билан юлдузнинг мавқеъи туброқдан анча баланд экани назарда тутилади. Икки шахс ўртасидаги фарқга “Иккисини ўртасида ер билан осмончалик фарқ бор”, дейилади. Бу билан мавқеъ, қадр қиммат назарда тутилади. Ҳаргиз бунда макон, жойлашилган ўрин назарда тутилмайди.\nХулоса қилиб айтадиган бўлсак, биз – Аҳли сунна вал-жамоа Аллоҳ таоло ҳақида шундай эътиқод қиламиз: Аллоҳ таоло бирор тарафда ҳам, бирор маконда ҳам эмас. Агар кўнглимизга “Аллоҳ қаерда” деган савол келадиган бўлса, имон ва ихлос билан: “Бирор макон бўлмаган пайтда ҳам У зот бўлган. Кейин маконларни пайдо қилган, замонларни жорий қилган. У зот замонлару маконлар йўқ пайтда қандай бўлса, ҳозир ҳам ўшандайдир”,- деймиз.\nАллоҳ таоло барчамизни Аҳли сунна вал жамоа йўлида собит қадам бўлишимизни насиб этиб, турли фирқа ва қарашлардан паноҳида сақласин!\nҲурматли имом-домла! Келаси жума маърузаси “Исломда диний бағрикенглик ва ҳамжиҳатлик масаласи” ҳақида бўлади, иншааллоҳ.


Лидокаин гидрохлориди – medu.uz – Дорилар ҳақида маълумотлар ўзбек тилида\nHome Йўриқномалар Лидокаин гидрохлориди\nЛИДОКАИН ГИДРОХЛОРИДИ 2%\nПрепаратнинг савдо номи: Лидокаин гидрохлориди\nЧиқарилиш шакли: 2% ли инъекция учун эритма ампулаларда 2 мл дан. 10 ампуладан ўрамда.\n1мл эритма сақлайди:\nФаол модда: лидокаин гидрохлориди 20 мг.\nМахаллий анестетик. Анестезиянинг барча турларини: терминал, инфилтрацион, ўтказувчи анестезияни чақиради. Шунингдек яққол антиаритмик фаолликка эга. Бу таъсирининг механизмида натрийнинг асосий оқимини камайиши ва калий оқимини кўпайиши натижасида спонтан диастолик деполяризация тезлигини секинлашиши муҳим роль ўйнайди.\nПрепарат Пуркинье толалари ва юрак қоринчалари мушакларида самарали рефрактер даврни ва ҳаракат потенциалининг давомийлигини қисқартиради (антиаритмик воситаларнинг IB синфи). Шунингдек, препарат қоринчалар фибриляциясининг бўсағасини оширади. ЭКГ да Q-T оралиғини қисқариши аниқланади. Миокарднинг қисқарувчанлиги пасаймайди ёки жуда кам даражада пасаяди. Автоном нерв тизимига таъсир кўрсатмайди.\nЖигар орқали биринчи ўтишида препаратнинг 70% фаолсизланади. Организмда катта ҳажмдаги суюқликда тақсимланади. Плазмадаги терапевтик концентрацияси 1,5-6 мкг/мл ни ташкил қилади, бундан юқори концентрацияси заҳарли ҳисобланади. Плазма оқсиллари билан боғланиш даражаси 60-80% ни ташкил қилади. Йўлдош ва орқа мия суюқлигига осон ўтади. Қисқа вақт таъсир қилади. Узоқ муддатли инфузиядан кейин яримчиқарилиш даври (Т1/2) 90 минутни ташкил қилади. Жигар касалликларида Т1/2 2-3 марта ошиши мумкин. Жигарда гидролиз йўли билан парчаланади. Сийдик орқали метаболитлар кўринишида чиқарилади.\nМаҳаллий оғриқсизлантирувчи восита сифатида лидокаин қуйидаги мақсадлар учун: аппендектомияда, чуррани кесиш операциясида ва бошқа жарроҳлик аралашувларда инфильтрацион анестезия учун; стоматологияда оёқ-қўллар жарроҳлиги ва бошқаларда ўтказувчи анестезия учун; нерв тутамларини блокадаси учун; кичик чаноқ аъзолари, оёқлар ва бошқалардаги операцияларида эпидурал ва орқа мия анестезияси учун; урологияда, офтальмологияда, стоматологияда шиллиқ қаватларини терминал анестезияси учун; шунингдек, турли жарроҳлик операцияларида, бронхоскопия ва бошқа муолажаларда ишлатилади.\nАнтиаритмик восита сифатида лидокаин моно- ва политоп қоринчалар экстрасистолияси ва турли генезли тахикардияни даволаш ва олдини олиш учун, шу жумладан миокард инфарктининг ўткир даврида, қоринчалар фибриляциясини бартараф этиш учун ва қўшимча восита сифатида юрак дефибриляциясида, юракни катетиризацияси ва ангиокардиографиясида ва бошқа шунга ўхшаш диагностик муолажаларда ишлатилади.\nИнфильтрацион анестезия учун 0,5% эритмалари ишлатилади, уни 2% лидокаин эритмасини керакли миқдордаги натрий хлоридининг стерил физиологик эритмаси билан суюлтирилиб тайёрланади. Умумий доза 300 мг (0,5% 600 мл эритма) дан ошмаслиги керак.\nПериферик нервларнинг анестезияси учун 2% эритма ишлатилади; максимал умумий доза 400 мг (2% 20 мл эритма); нерв тутамларини блокадаси учун – 2% 5-10 мл эритма; эпидурал анестезия учун – 2% эритма 15 мл дан кўп бўлмаган миқдорда қўлланади.\nПрепаратнинг таъсирини узайтириш учун адреналин гидрохлоридининг 0,1% эритмасини қўшиш мумкин (5-10 мл препарат эритмасига 1 томчидан, аммо эритманинг умумий миқдорига 5 томчидан кўп қўшиш мумкин эмас).\nОфтальмологияда 2% эритмалари ишлатилади: бевосита текширишдан ёки жарроҳлик аралашувидан олдин кўзнинг конъюктивал бўшлиғига шу эритманинг 2 томчиси 30-60 секунд оралиғида 2-3 марта томизилади.\nАнтиаритмик восита сифатида препарат вена ичига (в/и) юборилади: аввал оқим билан (3-4 минут давомида) ўртача 80 мг дозада (2% 4мл эритма), сўнгра 1 мл да 2 мг модда сақловчи эритма кўринишида минутига ўртача 2 мг дан томчилаб юбориш давом эттирилади.\nОдатда бундай эритмани олиш учун 2% 6 мл эритма натрий хлоридининг стерил физиологик эритмаси билан 60 мл га етказилади. Беморнинг ҳолатига қараб, инфузия 24-30 минут давом этиши мумкин. Сутка давомида юбориладиган 2мг/мл сақловчи эритманинг умумий миқдори 1200 мл дан ошмаслиги керак.\nШунингдек, аввал в/и оқим билан (секин, 3-4 минут давомида) 80 мг (2% 4 мл эритма) юборилади ва бир вақтнинг ўзида мушак ичига (м/и) (думба ёки дельтасимон мушакка) 400 мг (10% 4 мл эритма) юборилади; сўнгра ҳар 3 соатда м/и 200-400 мг дан (10% 2-4 мл эритма) юбориб турилади.\nАмид ҳосилалари бўлган маҳаллий анастетикларга юқори сезувчанликда, Вольф-Паркинсон ва Стокс-Адамс синдромларида, синус тугунининг заифлиги бўлган кекса беморларда, I-III даражали атриовентрикуляр ва интравентрикуляр блокадада, суправентрикуляр аритмияларда, яққол брадикардияда, кардиоген шокда, жигар фаолиятининг оғир бузилишларида, ҳомиладорликда, лактация даврида, 12 ёшгача бўлган болаларда, препаратга юқори сезувчанликда тизимли қўллаш мумкин эмас.\nОрганизмда препарат метаболизмга учраганида парааминобензой кислотаси ҳосил булмагани туфайли, у антисульфаниламид таъсир кўрсатмайди ва сульфаниламид препаратларини олаётган беморларда қўлланиши мумкин.\nПрепаратни бошқа антиаритмик дори воситалари билан бирга қўлланганда уларнинг антиаритмик ва заҳарли таъсирларини тўпланиши (кардиодепрессив таъсири, МНС қўзғалиши, галлюцинациялар) кузатилиши мумкин.\nЖигар фаолияти сусайган (масалан, жигар циррози) ёки жигарда қон оқими сусайган беморлар учун (масалан, юрак етишмовчилиги ва ўткир миокард инфарктида), гиповолемияда, шокда, буйрак етишмовчилигида, шунингдек 65 дан ошган беморлар учун препаратнинг суткалик дозасини 2 марта камайтириш керак, қабул қилиш давомийлиги ҳам, шунингдек мумкин қадар қисқартирилиши керак. Агарда препаратни юбориш бир суткадан ортиқ давом этса, уни чиқарилиши секинлашади, шунинг учун дозани камайтириш керак. Препаратнинг инъекцияларида ЭКГ ни доимо қайд қилиб туриш керак.\nБўлиши мумкин бўлган ножўя таъсирларни олдини олиш учун, парентерал юбориш учун қисқа таъсир қилувчи барбитуратлар ва тремор, клонико-тоник тиришишларга қарши таъсир кўрсатиши учун бензодиазепин қатори транквилизаторлари; гипотония ривожланганда в/и юбориш учун симпатомиметик воситалар; брадикардияда в/и юбориш учун атропин (0,5-1,0 мг) тайёр туриши керак. Доза ошириб юборилганда юқорида баён қилинган симптомлардан ташқари, коллапс ва МНС ни сусайиши ривожланиши мумкин. Бундай ҳолларда, юқорида санаб ўтилган препаратлардан ташқари ўпканинг сунъий вентиляцияси ёки бошқа реанимацион чора- тадбирларни ўтказиш лозим бўлиши мумкин.\nЦиметидин, бета-адреноблокаторлар ва МАО ингибиторлари билан бирга қўлланганида, препаратнинг заҳарлилиги ошади, бундай мажмуада қўллаш зарурати бўлганида, унинг дозасини камайтириш лозим.


2008 йилги иқтисодий инқирозни башорат қилган иқтисодчи биткоинни «кўмиб» қўя қолди » Ўзбекистон янгиликлари – Zamin.uz\nНью-Йорк университети профессори, иқтисодчи Нуриэль Рубини 2008 йилги бутунжаҳон молиявий инқирозини олдиндан башорат қилган ва тилларга тушган эди. Шу кунларда Варшавада бўлиб турган Рубини Business Insider нашрига интервью бериб, биткоинни тартибга солиш бошланиши билан у ва бошқа криптовалюталарни ҳам номаълум келажак кутиб турганини сўзлаб берди, деб ёзади Kun.uz нашри.\nБундан ташқари, унинг фикрича криптовалютани тўлақонли ва жиддий тўлов воситаси сифатида қабул қилиш қийин, чунки унинг қийматига жуда кўплаб омиллар таъсир кўрсатади. Таҳлилчининг қайд этишича, айни пайтда биткион улкан чайқов кўпиги исканжасига тушиб қолган ва ўзини ўзи еб битиряпти. У бу соҳага инвестиция киритишда эҳтиёт бўлишга чақирди.\n15:57 Beeline Business “Business” тариф режаларини янгилади\n20:05 Facebook’да Марк Цукерберг ва унинг рафиқасидан бошқа ҳаммани блоклаш мумкин


15:18 / 27.06.2017\nФото: Facebook.com/Chad Koczera\nШимолий Каролина (АҚШ) штати қирғоқларида юзага келган кичик орол сайёҳлар орасида тезда танилиб кетди. Fox News шу ҳақидаги маълумоти билан бўлишди.\nМаҳаллий аҳолининг сўзларига кўра, апрель ойида Кейп яқинида узунлиги 1,6 километр, кенглиги тахминан 300 метрни ташкил қилувчи қуруқлик майдони юзага келган. У моллюскалар чиғаноқлари билан қоплангани учун ҳам норасмий "Чиғаноқ орол" номини олди.\nЖамоатчилик соҳиллари назорати хизмати вакили Дейв Ҳаллак оролга келишга уринаётган сайёҳларни хавфдан огоҳлантирди. Мутахассиснинг сўзларига кўра, мазкур ҳудуд балиқчилар орасида машҳур ҳисобланади, шу боис у ернинг тубида қармоқлар илгаклари кўп қолиб кетади. Бу эса оролга саёз сув орқали келишга ҳаракат қилаётганлар учун хавфли бўлиши мумкин.\nБундан ташқари, сайёҳлар ушбу ҳудудда акулалар ёки найза думли скатларга тўқнаш келишлари эҳтимоли бор. Бироқ барча огоҳлантиришларга қарамай, сайёҳлар барибир оролга келишда давом этмоқда.\nҲаллакнинг таъкидлашича, "Чиғаноқ орол" денгиз оқимлари ва тўфонлар натижасида шаклланган. У қандай пайдо бўлган бўлса, шундай йўқолиб кетиши ёки кўлам жиҳатидан кенгайиб, Пойнт билан бирлашиши ҳам мумкин.\n22:20 / 09.01.2018\n10:39 / 24.03.2017\n10:24 / 25.12.2016


ҚУРБОН ҲАЙИТИ – КЎНГИЛЛАР ШОДЛИГИ - Fitrat.uz\nБош саҳифа / Мақолалар / ҚУРБОН ҲАЙИТИ – КЎНГИЛЛАР ШОДЛИГИ\nҚУРБОН ҲАЙИТИ – КЎНГИЛЛАР ШОДЛИГИ\nAvgust 31, 2017\tҚУРБОН ҲАЙИТИ – КЎНГИЛЛАР ШОДЛИГИda fikr bildirishni o'chirish 295 Кўришлар\nИстиқлол шарофати ила Ватанимизда миллий ва диний қадриятлар қайта тикланди, мўмин-мусулмонларнинг орзу-умидлари ушалди. Бунинг учун доимо шукрона келтириб, Яратганнинг: «Агар (берган неъматларимга) шукр қилсангиз, албатта, (уларни янада) зиёда қилурман…», деган марҳаматига ҳамоҳанг яшашимиз лозим. Зеро, истиқлол сабаб мана шундай неъматлардан баҳра олмоқдамиз.\nМустақиллик боис, диний эътиқодимиз даҳрийлик исканжасидан озод бўлди. Бугун икки мингдан зиёд масжидда хотиржам ибодат қилаётган кишиларни кўриб, «Илоҳим! Ўз уйимизда осудалик топганимиз, чин бўлсин», деб дуо қиламиз. Айниқса, жума ва ҳайит кунлари бутун диёримизни илоҳий бир файз қамраб олади.\nМустақиллик йилларининг илк даврлариданоқ икки улуғ кун — Рамазон ва Қурбон ҳайитлари биринчи Юртбошимиз томонидан умумхалқ байрами сифатида эълон қилингани халқимизни беҳад қувонтиради.\nБу улуғ байрам кунлари кўнгилларимиз равшан, кайфиятларимиз чоғ, нигоҳларимиз муқаддас Каъбага қараган. Яратганнинг фазлу карамидан умидвор ҳолда ҳайит намозини адо этганимиздан сўнг қурбонлик амалини бажаришга киришилади.\nРасулуллоҳ (соллаллоҳу алайҳи ва саллам) ҳадиси шарифда марҳамат қилиб: “Қурбонлик қилиш чиройли амаллардандир. У бандани дунёда балолардан ва охиратдаги офатлардан озод этади. Ҳайит намозини ўқиб, қурбонлик сўйган мўминлар менинг умматимдандир”, деганлар (Имом Муслим ривояти).\nҲайит хурсандчилик байрамидир. Ушбу байрамда ота-она ва фарзандларга совға улашиб, уларни қувонтириш, кексаларни, заиф ва бетобларни зиёрат қилиш, уларга ҳадя бериб қалбларига сурур бағишлаш динимиз тарғиб қилган амаллардандир.\nҲайит куни динимизда рухсат этилган, кўнгилни кўтарадиган барча ишларни қилиш билан қалбга ором бериш керак.\nБаъзи жойларда ҳайит кунлари исрофгарчиликка сабаб бўладиган турли маросимлар ўтказиш ёмон анъанага айланиб қолган. Бу шариатимизда йўқ. Яқинлари вафот этган хонадонлардаги, никоҳ тўйлари ўтган оилалардаги “янги ҳайит”, “ҳайит йўқлови” каби маросимлар бидъатдан бошқа нарса эмас. Ҳайит кунидаги исрофгарчиликлар, хурсандчилик байрамини аза ва йиғи-сиғига айлантиришлар мусулмонларга муносиб эмас. Унга кетадиган маблағларни ва неъматларни муҳтожларга, фақир-мискинларга, етим-есир, бева-бечораларга тарқатишдан хайрлироқ иш бўлмаса керак!\nҚурбон ҳайити – мусулмонларнинг шод-хуррамлик, кўнгил олиш, меҳр-оқибат, хайр-саховат кўрсатиш, бир-бирлари билан дийдорлашув байрамларидир. Уни шариат талабларига мувофиқ, йиғи-сиғисиз, хурсандчилик билан, ҳуш кайфиятда ўтказиш мусулмонга ярашиқли ва мақталган амаллардандир.\nҲайит байрами кунида қариндош-уруғларни бориб кўриш, ёру биродарларни зиёрат қилиш, бева-бечоралар ҳолидан хабар олиш каби ишлар ушбу кунда савоби улуғ амаллардан ҳисобланади. Бирор сабабга кўра аразлашган, гина-кудуратли таниш-билишлар ҳам ҳудди шу муборак улуғ кунларда бир-бирларига қучоқ очсалар, ўзаро узр сўрасалар мақсадга мувофиқ бўлади. Чунки кечиримли ва меҳр-шафқатли бўлиш ҳар бир мусулмон учун ҳам қарз, ҳам фарздир.\nЯнгийўл тумани «Жомеъ» жоме масжиди\nАввалги Байрамми ёки аза…\nКейинги “Зангиота” жоме масжидида Қурбон ҳайити шукуҳи


Карзай қор туфайли сайловларни бошқа кунга кўчиришни таклиф этди - www.Voydod.net\nKomoliddiN, Umidjon, Jaha__1995, EskiNishon, Spawn0007, xXxsell1996, The_MaJnun, karoool, bayer_04, napaleon-90, barca8616, elektron, Urgut, Shoxijahon_Shox, UtkirMTM, XaMMeC, DalerMusic, Elziko, Mirdas777, awirbek, AntiHacker, 98119988, JaVoHiRBeK_9798, kimyo536, Javohir7788, Prostaboy, komilusmonov, ((official)), molniya, 11111, UzLife, [Полный список]\nКарзай қор туфайли сайловларни бошқа кунга кўчиришни таклиф этди\nАфғонистон президенти Ҳамид Карзай кучли қор ёғинлари туфайли 2014 йил апрель ойигамўлжалланган президентлик сайловларини кейинроққа кўчиришни таклиф этди.\nБу ҳақда мамлакатмустақил сайлов комиссиясининг раҳбари Юсуф Нуристонийнинг баёнотига таянган ҳолда “Reuters” агентлигихабар беради\nНуристонийнинг сўзларига кўра, Карзай унга қор туфайли йўлларнинг бир қисми ёпилганибоис кўп сонли шикоятлар келиб тушаётгани сабабли сайловларни кўчиришни таклиф этган. Мамлакат шимолидагиоб-ҳаво шароитлари овоз бериш ишларини ташкил этувчиларда ҳам хавотир уйғотмоқда.\nБироқНуристоний президентга сайловлар санаси ва вақтини ўзгартириш мумкин эмаслигини, чунки улар конституциядааниқ белгилаб қўйилганини тушунтирган. Овоз бериш ишларини кўчириш учун ваколат президентда ҳам,комиссияда ҳам йўқ.\nҚайд этиб ўтамиз, Ҳамид Карзайнинг ўзи ўз номзодини янги муддатга илгари сураолмайди. Шунга қарамасдан, сайловларда президент ўзининг укаси Қаюм Карзайни қўллаб-қувватлаши кутилмоқда.\nШунингдек, Афғонистондаги сайловлар АҚШ учун ҳам жуда муҳим. Аввало, улар 2001 йили мамлакатга иттифоқчи қўшинлар олиб кирилганидан буён демократик тарзда ўтказиладиган биринчи сайловларбўлади. Бундан ташқари, Карзай сайловлар баҳонасида Афғонистон-Америка икки томонлама келишувиниимзолашдан бош тортган эди. Ўшанда у шартнома имзоланишини 2014 йил апрелига қадар кечиктириш кераклигинибилдирган.\nҚайд этиб ўтамиз, икки томонлама келишув АҚШ қўшинларининг бир қисми 2024 йилгачаАфғонистонда қандай шартларда қолишини белгилаши лозим (Америка қўшинларининг асосий кучлари мамлакатдан2014 йил охиригача олиб чиқилиши керак). Шартнома лойиҳасига кўра, Америка ҳарбийларига маҳаллий қонунларданиммунитет ва фавқулодда вазиятларда хусусий ҳудудларга кириш ҳуқуқи тақдим этилиши лозим. Шунингдек, битимАфғон ҳукуматига кўп миллиардли ёрдам кўрсатилишини ҳам кўзда тутади.


Оиладаги нотинчлик ўқувчи қизнинг жиноят содир этишига сабаб бўлди - zarnews.uz\nОиладаги нотинчлик ўқувчи қизнинг жиноят содир этишига сабаб бўлди\nҲамид ака ва Ойсара (исм-шарифлар ўзгартирилган) опанинг уйида кунора жанжал. Уларнинг қизи Наргиз ҳали вояга етмаган, эндигина 17 ёшга тўлди. Тумандаги мактаблардан бирида ўқийди. У бу жанжаллардан тўйган.\nЎша куни (2019 йил 1 апрель) кечаси укаси ва синглиси билан телевизор кўриб ўтиришганди. Отаси Ҳамид ака арзимаган сабаб билан онасини ҳақорат қилиб, ура бошлади. Қўллари билан бўйнидан бўғди. Ука ва сингил йиғлаб юборди. Қиз укаларини ётоқхонага олиб ўтди. Чиқиб отасига аччиқ-аччиқ гаплар айтди.\n- Қанақа одамсиз ўзи, нимага онамни урасиз. Ўзлари касал бўлсалар, даволатиш ўрнига доим урасиз!?\nОта бепарво ишини давом эттирарди.\nНаргиз ошхонага кириб, ёғоч дастали пичоқни кўтариб чиқди. “Қўйинглар-е”, деб отасига яқинлашди, отаси уни ирғитиб юборди. Қиз қайтиб келиб, пичоқ билан отасининг бел соҳасига икки марта урди.\nЕрга қон сачради.\n- Нима қилиб қўйдинг? - деди ота бақрайиб.\nОнаси қизини қўлидан тортиб ташқарига олиб чиқиб кетди.\nОта ҳам уларнинг орқасидан чиқди. Қўшниси Ғулом аканинг уйига бориб, тез тиббий ёрдам чақиришни илтимос қилди. Орадан бир оз вақт ўтиб, тез ёрдам келди ва отасини шифохонага олиб кетишди.\nСуд ҳужжатларидан: “Ҳ.Б.нинг танасига бел соҳаси чап томони, чап қорин орти соҳасига кирувчи, паранефрал тўқима ва чап буйракни шикастловчи санчма-кесма яраси, чап паранефрал соҳа юмшоқ тўқималарига қон қуйилиши, чап елка ташқи юзаси юқори учлиги санчма-кесма яраси кўринишидаги ҳаёт учун хавфли бўлган оғир шикаст етказилган”.\nУшбу жароҳатлар натижасида Ҳ.Б. Қамаши тумани тиббиёт бирлашмасида 8 кун даволанди. Аммо натижа бўлмади, ўша ерда вафот этди...\nНимага шу воқеа бўлди? Ахир, ҳаммаси бошқача бўлиши мумкин эдику!\nОиладаги маънавий муҳит вояга етмаган қизни жиноятга етаклади. Ойниса опанинг айтишича, у эри Ҳамид билан 2000 йилда шаърий никоҳ асосида турмуш қурган. Бунга қадар Ҳамид икки бор уйланиб, оиласидан ажрашган. Улар қонуний никоҳдан ўтмасдан яшаган. Турмуши давомида 3 нафар фарзанд туғилган. Наргиз биринчи фарзанд.\nҲамид Ойсарани турмуш қурганидан буён уриб, қийнаб келган. Бу бўйича бир-неча марта маҳаллага ва ички ишлар органига мурожаат қилган. Майда ҳуқуқбузарлик иши судда ҳам кўрилган. Бу оила маҳаллада “жанжалкаш оила” сифатида рўйхатга олинган.\nОиладаги салбий муҳит яхшилик келтирмади. Бу ўринда отанинг ўрни алоҳида ажралиб туради. Ота хотинига, фарзандларига қанчалик меҳрибон бўлса, оила шунчалик тотув, барқарор бўлади. Наргизларнинг оиласида шу нарса етишмади. Оқибатда...\nУшбу жиноят иши очиқ суд мажлисида кўриб чиқилди. Гувоҳлар, жабрланувчининг қонуний вакили сўзлари, тарафларнинг музокаралари тингланди.\nСуд вояга етмаган Наргиз Бозоровага Ўзбекистон Республикаси Жиноят кодексининг 104-моддаси 3-қисми “д” бандида назарда тутилган жиноятни содир этганликда айбли деб топди ва Жиноят кодексининг 57,841-моддасини қўллаб, 2 йил озодликни чеклаш жазоси тайинлади. Ўзбекистон Республикаси Жиноят процессуал кодексининг 563-моддасига асосан судланувчи вояга етмаган қизга нисбатан жамоат тарбиячиси тайинлаш мажбурияти Қамаши туманидаги ўзи яшаб турган маҳалла раиси зиммасига юклатилди.\nжиноят ишлари бўйича Қамаши тумани суди раиси.


Эрдўғон Туркиясида “фақат ҳайвонлар намоз ўқимайди”\nТуркияда Рамазоннинг илк куни. Истанбул, Тақсим майдони\nАнқара давлат университетининг теология бўйича профессори Мустафа Асқар TRT1 давлат телеканалига “Рамазон бахти” мавзусида жонли интервью берди. Суҳбат давомида Асқар ҳамкасблари билан Австралияда ҳайвонот боғига қилган ташрифини эслаб, “Нима учун одамлар рўза тутиши ҳақида мақтанади? Бу яхши амал эмас, бу бурч”, деди.\nАсқар завқ билан сўзини давом эттирди ва ҳайвонот боғидаги ҳайвонларни кузатиш “одамлар ибодат қилувчи ягона жонзот эканини англаб етишингизга ёрдам беради. Табийки, ҳеч бир ҳайвон ибодат қилмайди. Очиқча гапирадиган бўлсам, бу дегани – бу Қуръонда ҳам ёзилган – фақат ҳайвонлар ибодат қилмайди, дегани. Ҳеч ким буни кўнглига олмасин лекин”, дея таъкидлади.\nТуркияда бундан 14 йил аввал, яъни Адолат ва тараққиёт партияси ва унинг етакчиси Ражаб Тоййиб Эрдўғон ҳукумат тепасига келишидан аввал бундай ҳодиса рўй бермаган бўлар эди.\nБошида теологнинг гапига ҳеч ким эътибор бермади. Видео одамлар эътиборига тушганидан кейин уни қизғин муҳокама қила бошлашди. Аввалига видео “ҳалиям мустақил бўлган” матбуотда, кейинроқ эса ижтимоий тармоқларда ҳамда блогларда муҳокама қилинди.\nҲукумат матбуот котиби ҳамда бош вазир ўринбосари Нуреттин Жаниклидан “профессор” Асқарнинг шарҳлари ҳақида сўрашди. Жаникли Асқарнинг гапларини қораламади ва ўз фикрини айтишдан бош тортди. У шунчаки “бу масалага тўхталмаган бўлардим. Менимча, буни атайлаб бўрттиришмоқда. Агар бу гаплар бирорта қонунга зид бўлса, терговчилар кўриб чиқади”, дейиш билан чекланди.\nАммо Асқарнинг гаплари катта эътирозга сабаб бўлди. Натижада “профессор” айтган гаплари “нотўғри талқин қилинганини” айтиб, узр сўради.\nАфсуски, Туркияда динга ҳукумат хоҳлагандек амал қилишни истамаётганлар ҳаёти тобора қийинлашиб бормоқда.\nМамлакатда Рамазон давомида кўплаб ресторанларда ифторлик учун махсус таклифлар бўлади.\nЭгей денгизи бўйидаги курортда дўкон эгаси билан суҳбатлашдим. Унга ресторанларда хоҳлаганлар рўза тўтиши, хоҳлаганлар овқатланиши мумкинлигидан қувончда эканлигимни айтдим. Дўкон эгаси жилмайиб, “Ҳа, Ўрта денгиз қирғоқларида шундай, чунки булар туризм ҳисобига яшайди. Аммо мамлакат ичкарисига 50 км бориб, кўчада тамаки чекиб ёки сув ичиб кўринг-чи!” деди.\nМамлакат шарқида жойлашган Трабзон шаҳрининг бир турғуни олган видео эътиборга лойиқдир. Унда видеога олаётган шахс “Трабзан кўчаларига қаранг, ўткинчиларга қаранг. Бирорта тамаки чекяптими, еяптими ёки сув ичяптими? Демократия ва ҳоказолар яхши. Аммо Трабзонда рўзангизни кундузи очмоқчи бўлсангиз, худо ҳаққи улар кўзларингизни ўйиб олишади”, дейди.\nЯқин Шарқдаги бошқа мамлакатлардан фарқли ўлароқ, Туркияда ҳалиям “йўқ” дея оласиз. Аммо бундай қилиш йўллари тобора озайиб бормоқда.\nНамоз ўқимайдиганларни ва рўза тутмайдиганларни ҳақоратлаган теология профессорига қайтадиган бўлсак, Истанбулнинг Бейкоз туманида яшовчи шахс унинг устидан судга мурожаат қилди. Ўша киши “Мен умримда намоз ўқимаганман. 2015 йилги изланишга кўра, Туркия аҳолисининг 27,5 фоизи, дунё аҳолисининг 85 фоизи ибодат қилмайди. Бу гаплари билан у дунёдаги миллиардлаб одамни ҳақоратлади”, деди.


ОАВ: АҚШ бомбардимончилари КХДР таҳдидларига тайёрланиш учун Гуамдан парвоз қилди\n14:42 / 09.08.2017\nАҚШ ҳарбий-ҳаво кучларининг иккита B-1B Lancer стратегик бомбардимончиси Гуамдаги ҳарбий базадан, КХДР оролга ракета зарбалари бериш ниятида эканини маълум қилганидан бироз аввал учиб кетди, деб хабар бермоқда Fox News.\nТаъкидланишича, самолётлар Жанубий Корея ва Япония билан қўшма ўқув миссияларини ўтказган.\nМиссия Тинч океани устида тахминан 10 соат давомида ўтказилди. Бомбардимончилар учувчилари нишонни тутиш ва ҳавода биргаликда ишлаш бўйича машғулот олиб боришган.\nАввалроқ Шимолий Корея АҚШ стратегик бомбардимончиларининг Гуам оролидаги АҚШ базасидан парвоз қилишига жавобан бу база жойлашган ҳудудга ракета зарбаси бериш режасини тузаётгани хабар қилинганди. Кейинчалик эса Гуам губернатори КХДРнинг таҳдидига жавоб қайтарди.\nАҚШ КХДР Гуам


Тошкент етти ўлчаб¸ бир кесмоқчи\nЖаҳон эътиборини ўзига тортиб турган Теҳрондаги намойишлар ҳақда¸ Тошкентда сукут сақланмоқда.\nДунё оммавий ахборот воситалари диққати Эронга қадалган бир пайтда¸ расмий Тошкент ва ўзбек матбуоти Эрон воқеаларига муносабат билдиргани йўқ. "Бунинг изоҳи шу қадар соддаки, таажжубга ҳожат йўқ¸" демоқда кузатувчилар.\nЎзбекистон ҳукумати ва матбуоти Эрон мавзусини нима учун четлаб ўтаётганини англаш учун, Эронда ўзи нима бўлаётганини билиш кифоядир.\nҲукумат кучларининг қуролли қаршилигига қарамасдан юз минглаб намойишчилар кўчага чиқиб¸ диктатуранинг тугатилишини талаб қилдилар. Улар президентлик сайлови натижаларининг сохталаштирилганидан норози бўлиб, мухолифатчига айланган Мир Ҳусайн Мусавийни қўллаб қувватламоқдалар.\n- Эрон тарихий бурилиш бўсағасида турибди. Эрон халқи ё демократик ўзгаришлар томон ҳаракат қилади ёки қаттиққўл ҳокимият қўлида қолади¸ дея бот-бот такрорлади Си-Эн-Эн (CNN) телеканалининг бошловчиси Волф Блицер.\nСи-Эн-Эндаги Ларри Кинг дастури давомида Эрон бўйича таҳлилчи ва журналист Робин Райт Эрондаги ҳодисалар дунё бўйлаб диктатураларга жиддий сигнал бўлишини айтди.\n- Агар ҳокимиятдаги бирор бир гуруҳ дунёдаги энг мустаҳкам авторитар тузумни яратиб, энг катта армия ва хавфсизлик хизматига эга бўлса ҳам¸ одамларнинг кўчага чиқиб бундай тузумга қаршилик кўрсатиши, дунё бўйлаб мавжуд диктатураларни ўйлантириб қўяди¸ дейди Робин Райт.\nЭрондаги вазият борасида муносабат билдиролмай ўйланиб қолган режимлардан бири Ўзбекистон ҳукумати бўлса ҳам ажабмас, дейди Бўҳронларнинг олдини олиш халқаро гуруҳи таҳлилчиси Эндрю Штролайн.\n- Албатта¸ бу сукунатнинг изоҳи бор. Бу режим одамларнинг кўчага чиқиб, адолатли сайловларни талаб этаётганини¸ ҳатто дунёда бошқа гапирадиган гап қолмаса ҳам¸ кўрсатишни истамайди¸ дейди Эндрю Штролайн.\nЭрон воқеалари борасида хабарни бериш ноўрин бўлишини Ўзбекистондаги ҳукумат журналистлари инстинктлар даражасида сезишини ҳам тахмин қилиш мумкин.\nТошкентдаги “Пойтахт” телеканалида Эрон ҳақидаги қисқа лавҳани кўрган мустақил журналист Алексей Волосевич ҳайрон қолганини айтади.\n- Бир неча кун аввал мен бу лавҳани кўрдим. Уларнинг Эронда мухолифатга қарашли сайтлар ёпилгани ҳақидаги хабаридан ҳайрон қолдим. Нима бизда бундай сайтлар ёпиб ташланмаганми¸ дейди ўз ҳайратини яшира олмаган Алексей Волосевич.\nТаниқли журналист Сергей Ежков ўзига хос шама билан Эрондаги демократия бошбошдоқлигини кўрсатиш ўрнига, маҳаллий оммавий ахборот воситалари халқни кўпроқ қизиқтираётган мавзуларни ёритиш билан овора бўлаётганини айтади.\n- Бизга ўз мамлакатимизда рўй бераётган воқеалар муҳимроқ бўлса керак. Қанча новвойхоналарнинг очилгани, неча кўчанинг супурилиб, қанча ўт юлингани, Тошкентнинг 2200 йиллигини нишонлашга тайёргарлик қандай бораётгани қизиқроқ бўлса керак¸ дейди Ежков.\nАйни пайтда¸ ўзбекистонликлар Эрондаги воқеалардан буткул бехабар қолган¸ ҳам деб бўлмайди.\nТошкентлик Бахтиёр ака куну-тун воқеалар ривожини Евроньюс ва Россия телеканалларидан кўраётганини айтар экан, айнан унинг қилган хулосасидан расмий Тошкентнинг нима боис Эрон ҳақида сукут сақлашни афзал кўраётганини англаш мумкин.\n- Ўтган 5-10 йил ичида уларда норозилик кучайиб кетди. У ердаги аҳоли демократик йўлдан кетишни хоҳлайди. Ҳар битта халқ ўзига демократик йўлни танлаши керак¸ яшаш даражаси ҳамма қатламларда етарли даражада бўлиши керак¸ бошқариш тизимида тўғри сиëсат олиб борилиши керак¸ дейди Бахтиëр ака.\nЎзбекистон матбуотида Эрон мавзуси нима боис эътибордан четда қолаётганини расмий медиа вакилларидан ҳам сўрадик.\nЖурналист Нарзилло Охунжонов буни Ўзбекистонда оммавий ахборот воситаларининг ўзига хос ишлаш тартиби билан изоҳлади.\nУнинг фикрича, Ўзбекистон Ташқи ишлар вазирлигининг Эрон воқеалари борасида муносабат билдиришга шошилмаётгани бу идоранинг “етти ўлчаб бир кесиш” сиёсатига содиқлигидандир.\n- Менимча¸ тап этиб¸ осмондан тушгандай бўлар-бўлмас муносабат билдириш ҳам тўғри келмас. Ҳамма нарсани етти ўлчаб бир кесган маъқулдир¸ дейди журналист Нарзилло Охунжонов.


Боқий гўзаллик – Jahon adabiyoti\nЎзбек ва қорақалпоқ халқлари ифтихори Игорь Савицскийнинг ўлкада маданият ва санъат ривожига қўшган мислсиз ҳиссасининг бир жиҳатини унинг устозлик фаолияти, рассомларнинг янги авлодини ўз атрофида бирлаштиргани билан изоҳлаш мумкин. Ўтган асрнинг 50-йилларида Савицскийнинг ташрифи билан Қорақалпоғистонда тасвирий санъатнинг ўзига хос мактаби шаклланди. Мусаввирнинг атрофида бирин-кетин Омонкелди Утегенов, Бозорбой Серекеев, Қодирбой Соипов, Жолдасбек Қуттимуродов, Дарибой Туриниязов сингари ўнлаб маҳаллий ёш рассомлар тўпланиб, ижодда унинг изидан борди. Улуғ санъаткор сабоғини олган мазкур авлод бугунги кунда ўзбек ва қорақалпоқ санъатида ўзининг мустаҳкам ўрни ва ижодий йўлига эга. Ўзбекистон халқ рассоми, Қорақалпоғистон Республикасида хизмат кўрсатган санъат арбоби Бозорбой Серекеев ўша даврда камол топган издошларнинг бири. У санъатда босиб ўтган йўли, муттасил меҳнат ортидан эришган тажрибаси, минтақа маданиятига қилган хизматлари билан бугунги авлод учун устоз мақомидадир.\nБозорбой Серекеев 1942 йили Қорақалпоғистоннинг Кегейли шаҳарчасида таваллуд топган. 1969 йили П.Бенков номидаги рассомлик билим юртини тамомлаган. 70-йиллардан ижодий майдонга кириб келган Серекеев дастлабки ишлари билан Савицкийнинг эътиборига тушади. Нукусдаги кўргазмаларнинг бирида Савицкий у билан танишиб, истеъдодини эътироф этади. Унинг бир неча картинасини сотиб олиб, ўз устида кўпроқ ишлашга даъват қилади. Катта рассомнинг эътибори Серекеевнинг ижодига сезиларли таъсир кўрсатади. У асарларида борлиқни акс эттиришнинг муайян индивидуал шаклларини ахтаради. “Набира”, “Кўрпача тикувчи ҳунарманд”, “Чўпон”, “Менинг бобом” каби дастлабки ижод намуналарида тематик жиҳатдан халқчиллик, ҳаётийликка интилиш билан бирга тасвирий жиҳатдан шаклий-услубий изланишлар ҳам кўзга ташланади. Бора-бора у қўллаб кўрган мозаикали тасвир усули мавзу билан уйғунлашиб, унинг мустақил дастхатига айланади.\nСерекеев тўхтовсиз ижод қилиб, маҳаллий ва хорижий кўргазмаларда иштирок эта бошлайди. Жумладан, Москва, Уфа, Махачкала шаҳарларида ўтказилган кўргазмаларида асарлари намойиш этилади. Серекеев қорақалпоқ халқининг турмуш тарзи, анъаналарию табиатини тасвирлаб, ўзига хос реалистик услубни эгаллайди. “Ёш дуторчи” (1971), “Оила”(1972), “Кошма ҳунармандлари”(1973) каби машҳур асарлари айни шу даврда пайдо бўлади.\nРассомнинг импрессионистик рангтасвирга қизиқиши ортганини 1980–1890-йилларга оид асарларида кузатиш мумкин. “Қайноқ ҳаёт”, “Ҳунармандлар”, “Сарёғ олаётган қиз” каби оддий инсонлар ҳаётининг лавҳалари акс этган картиналар рассом бадиий нуқтаи назари билан нафис, айни пайтда ҳаётбахшлик ва жўшқинлик уфуриб турган санъат асарига айланган.\nАмалий санъат ҳам Серекеев ижодининг муҳим йўналиши ҳисобланади. Серекеев асарларининг асосий манбаи халқ турмуш тарзи ва анъаналари бўлиб, уларни нафақат дастгоҳли рангтасвирда, балки амалий-декоратив санъатнинг турфа усулларида ҳам ифодалай бошлайди. Хусусан, қовоқ юзасига сурат ишлаш Серекеев ижодида алоҳида ўрин тутади. У санъатнинг бундай турини Республикада биринчилардан бўлиб бошлаб берган уста ҳисобланади. Қовоққа ишланган асарларида халқона мавзулар ва фольклор сюжетларига мурожаат қилади. Рассомнинг қовоққа ишланган ва мозаикали асарлари хорижий мамлакатларда айниқса машҳур. “Қорақалпоқ келини”, “Мусиқа”, “Орол денгизи балиқлари” каби туркум асарлари шулар жумласидан. Бу картиналар бадиий мазмундорлиги билан қорақалпоқ амалий санъатининг ёрқин намуналари бўлиб қолмоқда.\nСерекеевнинг дастгоҳли рангтасвирдаги асарлари кўпжанрлилиги билан ажралиб туради. Унинг ижоди тематик, ландшафт, натюрморт, портрет, маиший жанрларни қамраб олган. Улар орасида тематик асарлар етакчи ўринда туради. Асосий қаҳрамонлари эса меҳнат билан машғул оддий қишлоқ одамларидир. Шунингдек, рассомнинг ранглар товланиши, сояларнинг мураккаб тизимини яратишдаги эркин техникаси, картиналаридаги кенглик ва ритм индивидуал характерга эга. Бугунги кун қорақалпоқ рассомлари унинг мазкур техникасидан унумли фойдаланмоқда.\nЧинакам санъаткорлар ҳеч қачон кексаймайди. Йиллар уларнинг жисмига, ҳаёт тарзига ўз ҳукмини ўтказиши мумкин. Лекин ғайрати, илму илҳомига дахл қилишга қодир эмас. Бозорбой Серекеев умрини юрт манзаралари, юртдошлари ҳаётини тасвирлаш билан ўтказди, рассом сифатида ўз касби ва миллат олдидаги миссиясини муносиб адо этишда ҳануз давом этмоқда. “Орол фожиаси”, “Баҳор шамоли”, “Чиғир”, “Иссиқ дашт”, “Чимён. Куз”, “Лирика” каби сўнгги даврда яратилган асарларида унинг мангу бойлиги – ватанга муҳаббати ва табиат туҳфа этган маҳоратини кўришимиз мумкин.\nҲозирда Бозорбой Серекеев асарларининг 88 таси Савицкий номидаги Нукус давлат музейидан, бошқа кўплаб асарлари Тошкент, Осиё, Африка ва Европа мамлакатларининг қатор галереяларидан муқим жой олган.


Ўзбекистонда 3 мингга яқин ўқувчи сабабсиз дарс қолдиргани аниқланди - Bugun.uz\nЎзбекистонда 3 мингга яқин ўқувчи сабабсиз дарс қолдиргани аниқланди\n21:58 | 14-10-2021 202\nХалқ таълими вазирлиги 8–9 октябрь кунлари сабабсиз дарс қолдираётган мактаб ўқувчиларини аниқлаш мақсадида рейд тадбирлари ўтказди. Бу ҳақда вазирлик матбуот хизмати хабар берди.\nМаълум бўлишича, рейд ўқувчларнинг назоратсиз қолиши ва содир этилаётган ҳуқуқбузарликларнинг олдини олиш, дарс жараёнида ўқишга бормасдан, бемақсад юрган вояга етмаганларни аниқлаш, уларни ўқишга қайтариш ва давоматни яхшилаш мақсадида ўтказилган. Тадбирлар «Тиғ» ва «Давомат» деб номланган.\nХалқ таълими вазирлиги, Ички ишлар вазирлиги, Маҳалла ва оилани қўллаб-қувватлаш вазирлиги ҳамда Ёшлар ишлари агентлиги билан ҳамкорликда ўтказилган рейд давомида дарсларни сабабсиз қолдирган 2832 нафар ўқувчи аниқланган. Шулардан, 439 нафари дарс вақтида интернет-кафеда, 68 нафари тунги интернет клубда бўлган. Бундан ташқари, ўқувчиларнинг 338 нафари бозорларда савдо-сотиқ ва аравакашлик, 39 нафари дайдилик, 15 нафари эса жамоат транспортида чиптачилик фаолияти билан шуғулланиб юргани қайд этилган.\nШу билан бирга ота-оналар назорати ва қаровисиз қолган 1542 нафар ўқувчи аниқланиб, улар таълим олиши учун махсус мактаб-интернатларга жойлаштирилган. Рейд натижасида сабабсиз дарсларда қатнашмаётган, назоратсиз қолгани аниқланган ўқувчиларнинг ота-оналари ҳокимликлар ҳузуридаги вояга етмаганлар ишлари бўйича идоралараро комиссияларининг йиғилишларига жалб этилиб, мазкур ҳолатлар муҳокама қилинган.\nАввалроқ халқ таълими вазири Қашқадарёда мактаб ўқувчилари полда дарс ўтаётганига муносабат билдирганди. Шунингдек, Тошкентдаги қанча мактаб Face ID электрон рўйхатга олиш тизимига улангани очиқланган.


“АХБОРОТ СОАТЛАРИ” № 32-2017 - Уч илдиз\nby Тўлқин Эшбек · 30.04.2017\n– Жорий йил март ойидаги Қозоғистонга ташрифимиздан сўнг ўзаро ҳамкорлигимизнинг барча йўналишлари бўйича «Йўл харитаси»ни ишлаб чиқдик. Вазирлар ва ҳудудлар раҳбарларининг учрашувлари фаоллашди, – деди давлатимиз раҳбари.\nБиринчи Президентимизнинг 2013 йил 18 мартдаги «Жиззах» махсус индустриал зонасини ташкил этиш тўғрисида”ги фармони асосида барпо этилган ушбу махсус ҳудудда ўтган йилларда 20 (Жиззах вилоятида 15 та, Сирдарё вилоятида 5 та) корхона ишга туширилди.\n“Ўзбекозиқовқатхолдинг” холдинг компанияси томонидан “Жиззахулгуржисавдо” масъулияти чекланган жамияти негизида агрологистика маркази ташкил этилмоқда. «Жиззах» эркин иқтисодий зонаси ҳудудида жойлашган ушбу корхона қишлоқ хўжалиги маҳсулотларини қайта ишлаш, қуритиш, қадоқлаш, сақлаш, иссиқхона ташкил этиш ҳамда экспортга йўналтириш билан шуғулланади. Корхона газ, сув, электр энергияси билан тўлиқ таъминланган.\nМамлакатимизда 29 апрель куни «Саломатлик сари» оммавий югуриш тадбирлари ўтказилди\n…Эрталабдан Нукус ва Ойбек кўчалари чорраҳаси мусобақа иштирокчилари билан гавжум. Улар «Саломатлик сари» оммавий югуриш тадбирининг бошланишини катта ҳаяжон билан кутмоқда. Мусобақага старт берилади.\nАҚШ телеканали яна битта «Янги Зеландия»ни кашф қилди\nФойдаланувчилар дарҳол бу ҳолат устидан мутойиба қилишга киришиб кетдилар. Улардан бири «Битта Янги Зеландия ҳар доим камлик қилган» деб ёзган бўлса, бошқаси «бу «дабл-Зеландия» (иккиланган Зеландия) деб ёзган.\nЯна бир фойдаланувчи эса «Бири Янги Зеландия, бошқаси эса Эски Зеландия» деб мутойиба қилган.\nГаражлар бузилиб, автотураргоҳлар қурилади\nNext story Ўзбекистон-Қозоғистон чегарасидаги иккита ўтказиш пункти 15 майда очилади\nPrevious story Бўлғуси биологларда Намунавий дарс катта таассурот қолдирди


AlWOOD – премиум даражадаги ламинацияланган ДСП - UzNews.uz\nКомпанияда фақатгина сифатли маҳсулотлардан фойдаланган ҳолда, ҳар қандай жойда ўз услубингизни яратишга ёрдам беришади.\nКомпанияда сифатли маҳсулотлардан фойдаланган ҳолда, ҳар қандай жойда ўз замонавий услубингизни яратишга ёрдам беришади – хусусий интерьердаги ошхонангиздан бошлаб, иш жойидаги open space, спорт залида қулай жой, янги ресторан ёки кафе, умумий таълим ва тиббиёт муассасаларигача.\nМаҳсулотлар ичида фақатгина сифатли эксклюзив маҳсулотларни топишингиз мумкин. Нима учун ALWOODʼни танлаш керак?\nПремиум даражадаги ЛДСП – Lamarty (Россия) брендидан мебель ишлаб чиқариш учун;\nЭкологик ЛДСП – формальдегиднинг кам миқдори (Е0,5) мебелингизни соғлик учун хавфсиз қилади;\nЭстетика – интерьерда Lamartyʼдан фойдаланиш мебель саноатининг жаҳон тенденцияларига асосланган ҳолда, замонавий дизайнни яратиш имконини беради;\nНамликка чидамли ЛДСП – нам бўлувчи ҳудудда ишлатиш учун (ванна хона, ошхона ва бошқалар). Юқори намликка чидамлилик (Р5) сертификати мавжуд;\nКоллекциянинг эксклюзивлиги – Lamarty коллекциясида 100дан ортиқ декорлар мавжуд, уларнинг 70 фоизи – эксклюзивдир. Lamarty ЛДСП замонавий декорларда энг зўр интерьерларни яратишга имкон беради.\n“ALWOOD” МЧЖ Lamarty ЛДСПʼнинг Ўзбекистондаги расмий дилери ҳисобланади.\nБатафсил маълумот учун: +99895 199-11-00, +99899 844-91-91, www.alwood.uz.\nМанзил: Тошкент шаҳри, Олмазор тумани, Чанглазор Мавзук кўчаси, 3-уй.\nФВВ ер ўпирилиши оқибатида ҳалок бўлганларнинг рўйхатини эълон қилди


Болаларингизни ўзингизга ўхшатишга уринманг\nБола кўтариб турган аёл бир авлиёдан сўрабди:\n- Бизга болаларимиз ҳақида гапиринг.\n- Авлиё жавоб берди:\n- Болаларингиз сизники эмас. Улар Умр, Ҳаётнинг ўғил-қизларидир. Уларни сизлар дунёга келтирасиз, аммо улар сизлар учун дунёга келмайдилар. Гарчи болаларингиз сизлар билан бирга яшаса ҳам, аслида сизлар билан эмасдир. Болалар сиздан меҳрингизни олади, аммо кўнглингизни ва фикрингизни олмайди. Чунки, уларнинг ўз кўнгли, ўз фикри бор. Сиз уларнинг вужудларига паноҳ(бошпана)берасиз, аммо кўнгилларига эмас. Чунки, болаларнинг кўнгли эртанги кунларда-ки, сиз у кунларни тушингизда ҳам кўра олмайсиз.\nСиз болаларингизга ўхшашга уринсангиз майли, аммо уларни ўзингизга ўхшатишга уринманг. Чунки, улар орқага қайтмайди ва бугунги кунда тўхтаб қолмайди.\nСиз Аллоҳ қўлидаги камонсиз, болалар камондан учган ўқдирлар, улар сиздан узоққа боради.\nСайёд сизнинг камондай қаддингизни қаттиқроқ эгадики, ўқларингиз тез ва узоққа борсин дейди. Қаддингиз камонини эгаётган сайёд сиздан хурсанд бўлсин. Чунки, сайёд ўқи узоққа учганидан қанчалар хурсанд бўлса, жим турганингиздан ҳам шунча қувонч олади.\nСевгингиз кишанга айланмасин\nЯна донишманддан сўрабдилар:\n- Эй устоз, никоҳ ҳақида нима дейсиз?\nАвлиё шундай жавоб айтибди:\n- Ким билан никоҳда бўлсангиз, бирга туғилиб, биргаликда абадий ҳаёт кечиргайсиз. Ажалнинг оппоқ қанотлари умрингизни тариқдай сочиб юборадиган пайтларда ҳам бирга бўлгайсиз. Ҳақ таоло даргоҳида ва унинг ёдида ҳам бирга бўлгайсиз. Аммо, ўзаро яқинликда ҳаддингиздан ошманг. Осмон фаришталари орангиздан шамолдай ўтиб турар.\nБир-бирингизни севинг, аммо, севгингиз кишанга айланмасин. Севгингиз икки қалб соҳиллари орасида мавжланиб турган денгизга ўхшасин. Бир-бирингизга нон беринг, аммо, нонни бирга еманг. Бирга ўйнанг, бирга куйланг, бирга завқланинг, аммо, соз торларидай ўзингизни ёлғиз тутинг. Ахир, бир мусиқани куйловчи торлар ҳам якка туради. Бир-бирингизга кўнгил беринг, аммо, унга эгалик қилманг. Зеро, фақат ҳаёт дастигина қалбингизни қабул қилгувси. Бирга туринг, аммо, жуда яқин бўлиб кетманг. Зеро, масжид, ҳарам устунлари бир томни тутиб турса ҳам, ўзаро яқин бўлиб турмайдилар. Чинор билан сарв ҳам бирга ўсмайди.\nҚувонч ва қайїу эгизакдир\nСўнг бир аёл сўради:\n- Қувонч нима-ю, қайғу нима?\n- Сиз қувонч деган нарса қайғунгизни яшириш учун ниқобдир. Кулгингиз кўз ёшингиз билан тўла қудуқ қалбингиз тубидан эшитилади. Шундай эмасми? Қайғу руҳингизга қанча кўп сингса, шунчалик қувончга муҳтожсиз. Сизни қувонтирувчи шароб сақлаган хум кулолнинг тандирида узоқ куйдирилмаганми?\nРуҳингизни қувонтирувчи тамбурни уста дарахт кесиб ва шилиб ясамаганми? Қалбингиз тубига диққат билан қарасангиз, кечаги қайғунгизни бугунги кулгуларингиз тошлари босиб турганини кўрасиз. Қайғу келганда эса, кечаги қувончлар учун йиғлаётган бўласиз.\nБаъзиларингиз "қувонч қайғудан кучлироқ", дейсиз. Бошқаларингиз эса "йўқ, қайғу кучлидир", дейсиз. Мен бўлсам сизларга "улар айрилмас эгизаклардир", дейман. Улар сизнинг уйингизга бир кунда меҳмон бўлиб келишади. Дастурхон устида қувонч билан ўтирсангиз, тўшагингизда қайғу бирга ётишини унутманг. Зеро, сиз тарози палласи каби, қайғу ва қувонч орасида чайқаласиз. Фақат, қалбингиз бўм-бўш бўлиб қолганида қувонч ҳам, қайғу ҳам йўқолади.\nОйгул ЭШМУРОДОВА тайёрлади.\nШу рубрикадаги бошка янгиликлар: « ОИЛА- МУҚАДДАС ҚЎРFОН Мавлоно Жалолиддин Румий ҳикматлари »


07:20 / 10.06.2019 881 pdf Ўқиш режими + -\nИсмоил алайҳиссаломнинг қиссалари, у зотнинг ҳаётлари ҳақида юқоридаги саҳифаларда «Исмоил алайҳиссалом» сарлавҳаси остида батафсил сўз юритганмиз. Бу ерда эса ана шу воқеаларни қисқача эслаб ўтамиз.\nИсмоил алайҳиссалом ҳақларидаги кўплаб хабарлар оталари Иброҳим алайҳиссаломнинг хабарлари ила чамбарчас боғлиқ. Иброҳим алайҳиссалом қариган чоқларида кўрган ўғилларини онаси билан бирга ўсимликсиз чўлда қолдириб кетдилар. Қайтиб кетаётиб Иброҳим алайҳиссалом ўзларининг машҳур дуоларини қилдилар…\n«Роббимиз, ҳақиқатда мен ўз зурриётимни Байтул ҳароминг ёнига, гиёҳсиз водийга жойлаштирдим. Роббимиз, намозни тўкис адо этишлари учун. Бас, Ўзинг одамлардан баъзиларининг қалбларини уларга талпинадиган қилгин ва уларни мевалардан ризқлантиргин. Шояд, шукр қилсалар» (Иброҳим сураси, 37-оят).\nСувлари қолмаган Ҳожар онамиз ўғилларининг чанқаганини кўриб, чидаб туролмадилар, Сафо билан Марванинг орасида етти марта бориб-келдилар. Кейин Аллоҳ таоло Замзамнинг ўрнидан сув чиқарди. Бир неча йил ўтиб Ямандан келаётган бир гуруҳ журҳумлик йўловчилар мана шу жойга ўрнашиб қолишди.\nИброҳим алайҳиссалом ҳар замонда келиб, оилаларидан хабар олиб турдилар. Исмоил ҳам ўсиб-улғайиб борди.\nИброҳим алайҳиссалом кўрган тушларига биноан ўғилларини қурбонлик қилиш учун уринганларида, Исмоил алайҳиссалом юксак одоб билан бу ишга бош эгдилар. Аллоҳ таоло у кишининг ўринларига жаннатдан бир қўчқорни ато этди.\nИсмоил алайҳиссалом Байтуллоҳни бино қилишда оталарига елкама-елка туриб ёрдам бердилар.\nАллоҳ таоло Марям сурасида айтади:\n«...ва Китобда Исмоилни эсла. У ваъдасига содиқ эди ҳамда расул ва набий бўлган эди» (54-оят).\n«Эй Муҳаммад, илоҳий китоб – Қуръонда Исмоилнинг қиссасини эсла». Исмоил, ҳеч шубҳасиз, ваъдасига содиқ зот эдилар. Содиқлик ҳар бир пайғамбарга хос сифатдир. Аммо Исмоил алайҳиссалом бошқа пайғамбарлардан ўзларининг ваъдага садоқатлари билан ажралиб турганлар.\nУ зотнинг расул ва набий эканларига шак-шубҳа йўқ. Демак, Исмоил алайҳиссалом халойиқни ҳидоят йўлига чақирганлар.\n«У аҳлини намозга ва закотга буюрар эди ва Робби ҳузурида рози бўлинган эди» (55-оят).\nМаълум бўладики, Исмоил алайҳиссаломнинг шариатларида ҳам намоз ва закот ибодатлари бўлган. Бўлганда ҳам, алоҳида зикрга сазовор, юксак мақомли ибодатлардан эди.\n«...ва Робби ҳузурида рози бўлинган эди».\nЯъни «Роббининг розилигига сазовор бўлган эди».\n«Ҳамда Иброҳим ва Исмоилга: «Байтимни тавоф қилувчилар, муқим турувчилар, рукуъ ва сажда қилувчилар учун покланглар», деб амр этдик» (125-оят).\nЯъни «Байтуллоҳни атрофдан келиб тавоф қилувчилар, муқим турувчилар, рукуъ ва сажда қилувчилар учун поклаб қўйишни буюрган эдик. Бу ҳам Иброҳим алайҳиссалом билан бир қаторда Исмоил алайҳиссаломнинг мақомлари улуғ эканига далолатдир.\n«...ва Исмоил, Идрис ва Зулкифлни (эсла). Уларнинг ҳар бири сабр қилувчилардандир. Уларни Ўз раҳматимизга киритдик. Улар солиҳлардандир», дейди (85–86-оятлар).\nЮқорида келтирилган ояти карималарда Исмоил алайҳиссаломнинг бир неча сифатлари зикр қилинмоқда:\n3. Олий мақом соҳиби.\n4. Сабр қилувчи.\n5. Аллоҳнинг раҳматига кирган.\nАллоҳ таоло Сод сурасида қуйидагиларни келтиради:\nИсмоил алайҳиссалом ўзлари яшаб ўтган жойлардаги арабларга пайғамбарлик қилдилар.\nУ зот алайҳиссалом ўн икки ўғил ва бир қиз фарзанд кўрганлар. Ўғилларининг ҳар бири араб қабилаларига ота бўлганлари, Муҳаммад соллаллоҳу алайҳи васалламнинг насаблари ҳам Исмоил алайҳиссаломга туташиши ҳақида юқорида сўз юритилди.\nИсмоил алайҳиссаломдан сўнг Маккани катта ўғилларидан Нобит ва Қайдорлар бошқаришди. Сўнг Макка ҳукмдорлиги уларнинг боболари, яъни Исмоил алайҳиссаломнинг қайноталари Музоз ибн Амр Журҳумий қўлига ўтди ва шу тариқа Макка бошқаруви журҳумликлар қўлида қолиб кетди. Сўнг бу қабила мазкур муқаддас шаҳарда фисқу фасод ишлар қилди. Милодий II аср ўрталарида Маккаи мукаррамада яманлик қабилалардан бири – Хузоъа қабиласи ҳукмдорлик қилди. Исмоил алайҳиссаломнинг авлодлари эса бетараф бўлиб туришди. Исмоил алайҳиссалом даврлари тахминан милоддан аввалги XX асрларга тўғри келади. Демак, журҳумийлар Маккада йигирма бир аср яшаб, йигирма асрга яқин вақт мобайнида у ерга эгалик қилиб келишган.\nБир ривоятга кўра, мазкур Хузоъа қабиласининг уч юз йиллик ҳукмронлиги даврида Маккаи мукаррамага бутларга ибодат қилишдек ширк амали кириб келди. Бутларни Шомдан Маккага Хузоъа қабиласининг раҳбари Амр ибн Луай олиб келган бўлиб, уларга ибодат қилган, Макка аҳли ҳам бу ишда унга эргаша бошлаган.\nВақт ўтиши билан Исмоил алайҳиссаломнинг авлодлари кўпайиб борди. Уларнинг ичида Кинона қабиласи машҳур бўлди. Қурайш қабиласи ўша Кинонанинг бир шохобчаси ҳисобланади. Расулуллоҳ соллаллоҳу алайҳи васалламнинг бешинчи боболари Қусай ибн Килоб милодий 440 йили Хузоъа қабиласини Маккадан қувиб чиқарди ва шаҳарга ўзи раҳбарлик қила бошлади. Шундан сўнг Маккаи мукаррамада раҳбарлик қилиш Қурайш қабиласига ўтди. Қусайдан кейин Маккада унинг тўнғич ўғли Абдуддор ҳоким бўлди. Ундан кейин лавозимларни унинг ва укаси Абдуманофнинг ўғиллари ўзаро тақсимлаб олишди. Тақсимотга кўра, сиқоя (ҳожиларни сув билан таъминлаш), рифода (муҳтож ҳожиларни таом билан таъминлаш) ва қиёда (карвонларнинг хавфсизлигини таъминлаш) лавозимлари Абдуманоф фарзандларига берилди. Расулуллоҳ соллаллоҳу алайҳи васалламнинг учинчи боболари Ҳошим ибн Абдуманоф вафотига қадар сиқоя, рифода мансабларининг эгаси бўлиб турди. Ҳошимдан кейин укаси Мутталиб ибн Абдуманоф, ундан кейин Ҳошимнинг ўғли Абдулмутталиб, ундан кейин Абдулмутталибнинг болалари бу шарафли хизматларга масъул бўлишди. Ислом келган пайтда бу вазифалар Аббос ибн Абдулмутталибда эди.\nАбраҳа Ямандан келиб Маккага ҳужум қилганида, Аллоҳ таоло унинг ҳужумини қайтарди. Бу ҳодиса милодий 571 йилнинг бошида юз бериб, «Фил йили» номи билан машҳур бўлди. Бу воқеадан салкам икки ой ўтиб, Расулуллоҳ соллаллоҳу алайҳи васаллам дунёга келдилар.\n17:40 / 09.06.2019 2127\n09:35 / 10.06.2019 1065\nАрабистон яримороли Исмоил алайҳиссаломдан кейин узоқ муддат илоҳий таълимотлардан кесилиб қолган эди. Расулуллоҳ алайҳиссалоту вассалом пайғамбар қилиб давоми...\n1001 14:00 / 14.07.2019\n2222 05:00 / 07.03.2017\n1173 15:55 / 28.12.2019\n715 11:40 / 01.05.2020


Uzbekistan Airways Ҳиндистонга қатновларни камайтирди – Газета.uz\nUzbekistan Airways авиакомпанияси 18 июндан Тошкентдан Деҳлига амалга ошириладиган рейслар сонини қисқартирди — жума кунли парвозлар бекор қилинди.\n17 июн 2021, 19:11 Иқтисодиёт\nUzbekistan Airways Миллий авиакомпанияси Ҳиндистонда юзага келган эпидемиологик вазият муносабати билан 18 июндан ҳафтанинг жума кунлари амалга оширилаётган Тошкент-Деҳли-Тошкент йўналиши бўйича авиақатновларни бекор қилади, дея хабар берди авиаташувчи матбуот хизмати.\nМазкур қарор Ўзбекистон Республикасига коронавируснинг кириб келиши ва тарқалишининг олдини олиш бўйича чора-тадбирлар дастурини тайёрлаш бўйича республика махсус комиссиясининг қарорига мувофиқ қабул қилинди.\nЙўловчиларга бекор қилинган қатнов авиачиптаси учун пул маблағларини қайтариб олиш таклиф этилади.\nЭслатиб ўтамиз, Uzbekistan Airways 5 мартдан Ҳиндистонга доимий қатновларни қайта тиклаган, Тошкент-Деҳли-Тошкент рейси ҳафтасига икки марта — сешанба ва жума кунлари амалга оширилаётган эди.\n10 майдан бошлаб Ўзбекистон Ҳиндистонга боришда COVID-19 билан боғлиқ вазият ёмонлашуви сабабли чекловлар ўрнатди. Ўзбекистон фуқаролари ушбу мамлакатга фақат хизмат сафари, ўқиш ва даволанишга, шунингдек дипломатлар ва уларнинг оила аъзолари боришлари мумкин.\nҲиндистон коронавирус билан касалланганлар сони бўйича дунёда иккинчи ўринда қолмоқда. Мамлакат Соғлиқни сақлаш вазирлигининг маълумотларига кўра, Ҳиндистонда коронавирусга чалинганларнинг умумий сони 29,5 миллиондан ошган, 16 июнда 67 208 янги ҳолат қайд этилган.\nТуркия ва Ҳиндистонга авиақатновлар учун вақтинчалик чекловлар ўрнатилмоқда 8 май 2021, 15:36\n04.08 Ўзбекистон ва АҚШ ўртасида икки томонлама ҳужжатлар имзоланди\nЎзбекистон Туркистонда 5000 ўринли янги масжид қурмоқда


Қурултой кўп нарсани ҳал қилади | "Адолат" СДП\nҚурултой кўп нарсани ҳал қилади\nЎзбекистон “Адолат” СДПнинг бўлиб ўтадиган IX Қуролтойи бизни янги режалар қилишга, янгича қарашларимизни шакллантиришда, мақсад ва ғояларимизни амалга оширишда туртки бўлади. Албатта, бугун бўлиб ўтаётган муҳим сиёсий жараёнлар барчамиздан ташаббусни талаб этар экан, биз ана шу мақсад йўлида дадил қадамлар билан боришимиз шарт.\nЖойларда партиянинг янги сайловолди дастури лойиҳаси муҳокамаси ўрганилди. Ўрганишлар давомида эса соҳа мутахассислари томонидан таклифлар келиб тушди. Дастур моҳитияга эътибор қаратадиган бўлсак, унда ҳар бир соҳа вакилининг фаолиятига чуқурроқ ёндашилган ҳолда таклифлар қайд этилган. Бундан асосий мақсад уларнинг фаолиятларини такомиллаштириш, аниқ йўналишларини белгилаб бериш ҳамда имкониятлар кўламини янада кенгайтиришдан иборатдир.\nЖойларда муҳокамаси бўлиб ўтган дастур асосида жуда кўп таклифлар келиб тушди. Хусусан, олий таълим тизимида ижодий имтиҳонларни коррупцеоген омиллардан ҳоли этиш, тиббиётда патронаж ходимлари учун ойлик йўл чипталарини белгилаш, умумтаълим мактабларида таълим сифатини янада ошириш, ЙҲХБ фаолиятини такомиллаштирган ҳолда жойлардаги пиёдалар ўтиш йўлакчаларида видеокузатув камераларини ўрнатиш сингари бир қатор фикр ва мулоҳазалар таъкидланди. Ҳар бир соҳа йўналиши бўйича мутахассисларнинг таклифлари ўрганилди. Бундан асосий мақсад эса сайловолди дастур моҳиятини янада бойитиш, мутахассислар муаммоларидан келиб чиққан ҳолда уларни бартараф этиш, келажакда айни мана шу билдирилган таклифлар асосида фаолиятларини такомиллаштиришдан иборатдир. Дастурда бухороликлар томонидан билдирилган таклифлар қайд этилса, соҳалардаги муаммолар бартараф этилиб, аҳоли манфаатлари учун хизмат қилишда замин яратади, албатта.\nБўлиб ўтадиган Қуролтой кейинги беш йиллик фаолиятимизга нисбатан эътиборни оширади, қилинадиган аниқ мақсадларимизни белгилаб беради.\nСўнгги беш йил давомида кўплаб лойиҳалар доирасида муаммолар ўрганилди. Аҳоли мурожаатлари таҳлили қилинди, ҳал этилди, ўрганилган муаммолар юзасидан Халқ депутатлари маҳаллий Кенгаши сессиялари ва доимий комиссияларга масалалар киритилди. Қилинган амалий ишлардан асосий мақсад халқ манфаатлари йўлида уларнинг камчиликларини бартараф этиш экан, баъзи муаммоларга жиддий ёндашмаслик эса бошқа муаммоларни ҳам келтириб чиқариши табиий ҳолдир. Фаолиятимиз давомида шу каби қатор камчиликларга ҳам рўбаро келдик. Хусусан, депутатлик сўровлари натижаларини эътиборга олмаслик, муаммоларга жиддий ёндашмаслик, сессия ва доимий комиссия қарорларини назоратга олмаслик, ўзибўларчиликка йўл қўйиш ҳолатлари ҳам кузатилди. Ачинарлиси, баъзи депутатлар беш йил давомида ўзи сайланган ҳудудда бўлиб, аҳоли муаммолари билан қизиқишмаган. Уларга фаолиятлари юзасидан ҳисоботларини тақдим этмаган. Партия ташкилотлари билан яқиндан алоқа ўрнатмаган. Бу эса аҳолининг партияга нисбатан эътиборини сусайтиришга олиб келган. Аммо бугунги сайловчи олдинги сайловчидан тубдан фарқ қилади. Энди унинг сиёсий қарашлари шаклланди, дунёқараши ошди, билими бойиди. Бу эса нафақат партия ходимларидан, балки депутатлардан ҳам фаолликни талаб этади. Ўз вазифасига масъулият билан ёндашишга туртки беради. Ўтказиладиган Қурултой юқорида санаб ўтилган муаммоларни вақтида бартараф этиш, аҳоли учун астойдил хизмат қилиш ҳамда ҳар бир иш учун аниқ мақсад сари ёндашишни таъминлайди. Шунингдек, депутатлар фаолиятини тубдан ўзгартириш, уларни янада халққа яқинлантириш учун ҳам туртки бўлди.\nАҳоли билан ишлашда самарали механизмларни жорий этиш орқали уларнинг манфаатларини вақтида ҳал этиш имкони туғилади. Ҳар бир партия ходими ва депутат айни мана шу механизмни эрта ёки индин эмас, аксинча, вақтида ўрганиб, ҳал этса, мақсадига эришади, халқ ишончини қозона олади. Қурултой давомида мана шу масалаларга қаратилган эътибор “Бугунги ишни эртага қолдирма” нақлини ҳаётимиз давомида шиорга айлантиришимизда ҳамда халқ билан ёнма-ён яшаб, имконият яратиб беришимизда кўмак бўлади. Йиғилишда қайд этиладиган вазифаларни фаолиятимиз давомида аниқ мақсад қилиб белгилаб борсак, аҳоли томонидан бериладиган ҳар қандай мурожаатлар ечими ҳам ўз-ўзидан ҳал этилади. Халқ ҳам хурсанд бўлади.